Zelensky bantah atlet Rusia bertanding pada Olimpik Paris 2024

Presiden Ukraine Volodymyr Zelensky memberitahu rakan sejawatannya dari Perancis, Emmanuel Macron pada Selasa bahawa beliau membantah penyertaan atlet Rusia pada Sukan Olimpik 2024 di Paris.
"Kami membincangkan langkah-langkah diplomatik untuk menamatkan perang. Saya menegaskan bahawa atlet dari RF (Persekutuan Rusia) sepatutnya tidak mendapat tempat di Paris 2024," tweetnya selepas membuat panggilan telefon dengan Presiden Perancis Emmanuel Macron pada Selasa, lapor Agensi Akhbar Jerman (dpa).
Pada Disember, Zelensky meminta presiden Jawatankuasa Olimpik Antarabangsa (IOC), Thomas Bach supaya mengenakan larangan kekal terhadap atlet Rusia daripada pertandingan antarabangsa.
Sidang kemuncak Olimpik pada 9 Disember membuka pintu untuk atlet Rusia dan Belarus kembali bertanding di peringkat antarabangsa walaupun Rusia menceroboh Ukraine.
Para peserta mengundi sebulat suara untuk mempertimbangkan permintaan badan induk Asia OCA untuk membenarkan atlet dari kedua-dua negara itu menyertai pertandingan anjurannya di bawah bendera neutral dan tanpa memainkan lagu kebangsaan.
Kenyataan itu menyebut syarat untuk penyertaan Rusia dan Belarusia termasuk menghormati Piagam Olimpik dan sekatan yang meliputi larangan menggunakan bendera, lagu, warna atau sebarang pengenalan lain Rusia dan Belarus pada acara sukan.


Graduan tinggalkan pasaran pekerjaan untuk perniagaan mikro

Persaingan hebat pasaran pekerjaan yang semakin mengecil menyebabkan sebahagian graduan memikirkan semula pekerjaan berkait jurusan dipelajari, menyebabkan mereka mempertimbangkan pilihan lain, termasuk menjadi usahawan mikro dalam dunia tanpa sempadan sektor e-dagang.Ketika pandemik Covid-19 terus mengucar-ngacirkan ekonomi, semakin banyak syarikat-syarikat menghentikan sementara pengambilan latihan amali para pelajar dan pekerja baru, menyebabkan rancangan para graduan untuk memasuki alam pekerjaan pada tahun ini terbantut.Seorang mahasiswi, Hana Mira, 20, yang masih mempunyai baki setahun dalam jurusan undang-undang, menyedari mengenai kesan pandemik terhadap pasaran pekerjaan ketika ini.“Saya tidak akan mengatakan saya pesimistik, tetapi saya akan katakan saya mungkin sedikit tidak bernasib baik dalam usaha mendapatkan kerja semasa pandemik ini,” katanya kepada MalaysiaNow.“Ini kerana saya tidak mempunyai sebarang pengalaman kerja, dan terbukti kebanyakan syarikat cenderung memilih mereka yang berpengalaman.”Agak sukar juga bagi graduan baru memenuhi syarat dikenakan syarikat untuk mengisi sesuatu jawatan khusus dan ini menyukarkan peluang mereka, katanya.Kesimpulannya, dia percaya kebarangkalian untuk dirinya mendapat pekerjaan biasa adalah amat tipis.“Saya rasa mungkin saya boleh melakukan pekerjaan lain berbanding kerja di pejabat.”Bukan untuk semua orangMemilih untuk meninggalkan peluang kerja konvensional dan terjun ke dalam dunia perniagaan mikro lebih mudah diungkap daripada melakukannya.Wei Pen, 25, graduan dalam bidang psikologi yang tamat pengajian tahun lalu berkata, melihat kejayaan rakan-rakan dalam bidang perniagaan mikro menjadi inspirasi buatnya untuk mencuba sendiri.“Tetapi untuk melakukannya anda memerlukan modal, sebab itu saya tidak berjaya.”Dia sekarang bekerja dalam bidang peruncitan, walaupun seronok dengan pekerjaannya tetapi kadang-kala tertanya-tanya bagaimana kehidupannya jika perniagaan mikro miliknya tidak gagal.Sementara itu, Hana lebih bernasib baik. Sama seperti golongan muda Malaysia yang lain, dia menggunakan media sosial untuk menjual produknya.Dia memulakan perniagaannya pada bulan Jun dengan menjual album K-pop. Pada mulanya dia sekadar membeli untuk dirinya sendiri tetapi menyedari harganya lebih murah dalam satu laman sesawang di Korea.Ia menjadi permulaan kerjayanya sebagai “pengurus pesanan kumpulan” (GOM). Dia akan membeli album dalam talian sebelum menjualkanya kembali pada harga lebih kompetetif.“Saya mengiklankannya dalam Twitter dan menerima 10 pesanan, ia mengejutkan saya walaupun mereka tidak mengenali saya, mereka membelinya,”katanyaDia kemudian mengira kos penghantaraan dan harga semasa produk sebelum membuat pembayaran sama ada menggunakan akaun PayPal miliknya ataupun kad kredit ayahnya.Buat masa ini ia satu perniagan kecil, lebih kecil daripada standard perniagaan mikro, namun berharap untuk mengembangkan lagi perniagaannya satu hari nanti.“Saya membayangkan diri saya memulakan atau memiliki perniagaan sendiri pada masa hadapan, mungkin selepas saya memperoleh pendapat yang lebih kukuh,” katanya.Dan dia bukan keseorangan. Dia memberitahu MalaysiaNow kini terdapat orang lain yang sama sepertinya memulakan perniagaan yang diceburinya.“Ada akaun GOM yang memiliki lebih 800 hingga 4,000 pengikut atau pembeli terkumpul.”‘Menarik’Disebabkan tidak memiliki sebarang pengalaman dalam bidang perniagaan atau pemasaran, harapan Hana masih rendah. Bagaimanapun, dia berminat untuk terus ke hadapan.“Saya rasa ia adalah projek yang menarik,” katanya.“Saya ingat nak buat sekali sahaja, tetapi saya berpeluang meneruskan perniagaan sehingga ke hari ini.”Lebih menarik, perniagaan mikro mungkin jawapan buat ribuan usahawan yang sedang berjuang untuk kekal hidup ketika ekonomi merudum akibat Covid-19.Menurut Hana, terdapat peningkatan dalam perniagaan tempatan di platform TikTok“Sebilangan besar daripada mereka menjual barang-barang buatan tangan seperti getah pengikat rambut, barang perhiasan, beg tote mempunyai lukisan dan disesuaikan,” katanya.“Saya melihat beberapa video di mana pemilik perniagaan memperoleh pendapatan tiga kali ganda daripada kebiasaan, walaupun ada dalam kalangan mereka hampir gulung tikar kerana pandemik.”Sudut positif lain, dia melihat wujud peningkatan sokongan terhadap perniagaan tempatan.“Walaupun wabak ini menular bagi kebanyakan kita, saya gembira melihat usahawan bercita-cita yang mungkin mula melakukannya sebagai hobi tetapi berpeluang mengembangkan perniagaan mereka sendiri dari rumah.“Melihat kepada sokongan yang mereka peroleh daripada rakyat Malaysia dan kadangkala dari luar negara – ia amat menyentuh hati.”


Menteri pernah dikecam kerana buat kenyataan tentang ayam kini nasihat Rafizi

Hampir sedekad lalu, seorang menteri pernah dikecam kerana nasihatnya yang meminta rakyat tidak memakan ayam sekiranya harga komoditi itu menjadi terlalu mahal.
Kini, Hasan Malek mempunyai kata nasihat buat Menteri Ekonomi Rafizi Ramli, selepas kenyataannya minggu lalu yang hampir serupa dengan apa yang pernah dikatakan bekas menteri itu mengundang kecaman ramai.
Bercakap kepada MalaysiaNow, Hasan turut menasihatkan menteri ekonomi itu supaya tidak "ambil hati" dengan kritikan yang dilontarkan dan harus menumpukan kepada tugasnya dalam menyelesaikan segala kesulitan yang dihadapi rakyat.
"Masa itu, dia (Rafizi) berada di pihak pembangkang jadi dia belum tahu dan menghayati tanggungjawab (menteri) yang menjaga hal ehwal pengguna,” katanya kepada MalaysiaNow.
"Jadi, tidak mengapa. Baru dia tahu sekarang.”
Pada 2013, Hasan yang juga merupakan bekas ahli Parlimen Kuala Pilah dikecam teruk termasuk dari Rafizi apabila beliau menasihatkan rakyat supaya beralih kepada sumber protein lain ketika harga ayam meningkat.
Malah, kenyataannya supaya rakyat "elak makan ayam ketika harga naik" masih diguna pakai sehingga hari ini sebagai tanda menyindir mana-mana menteri yang mengeluarkan kenyataan atau membuat keputusan yang tidak memihak kepada pengguna.
Baru-baru ini, ramai pihak termasuk pakar ekonomi mengkritik Rafizi apabila mengeluarkan kenyataan "By right (sepatutnya), kalau harga ayam mahal, kurangkan makan ayam" pada sidang medianya, dan mereka turut menyamakan kenyataan itu dengan apa yang dikatakan oleh Hasan pada 2013.
Bagaimanapun, Hasan berkata beliau tidak berdendam dengan kritikan yang dibuat orang ramai.
"Jadi, Rafizi perlu terima kritikan rakyat, ini adalah lumrah menjadi menteri.
"Dia perlu cari jalan, jangan cakap saja, sebab semua orang boleh bercakap dan semua orang boleh beri pandangan tetapi realitinya tidak begitu," kata Hasan yang turut menyifatkan kritikan terhadap Rafizi tidak jauh beza dengan apa yang dialaminya sembilan tahun lalu.
Sementara itu, Ketua Pegawai Eksekutif Gabungan Persatuan-Persatuan Pengguna Malaysia Saravanan Thambirajah berkata Rafizi tidak boleh sekadar memberi ulasan mengenai punca kenaikan harga ayam.
Sebaliknya, beliau berharap ahli Parlimen Pandan itu akan lebih fokus kepada usaha mencari jalan penyelesaian kerana itu apa yang dimahukan rakyat.
Walaupun beliau memuji inisiatif Rafizi yang cuba menerangkan mengenai kenaikan harga ayam dari sudut pandangan bekalan dan permintaan, namun keutamaan sekarang ialah memastikan bekalan tetap ada.
"Sebab itu kita memilih 222 ahli Parlimen untuk bantu selesaikan masalah yang dihadapi.
"Kalau ayam tiada di Malaysia, kami rakyat tak boleh import ayam dari negara lain, kerajaan yang boleh buat keputusan itu," tambah beliau.


Firma guaman tarik diri wakili ibu Jho Low dalam kes saman 1MDB

Sebuah firma guaman menarik diri daripada mewakili ibu ahli perniagaan dalam buruan Low Taek Jho atau Jho Low dalam kes saman berjumlah AS$3.7837 bilion yang difailkan 1Malaysia Development Berhad (1MDB).
Seorang peguam dari Skrine & Co yang mewakili 1MDB berkata hakim Mahkamah Tinggi Hayatul Akmal Abdul Aziz membenarkan permohonan Tetuan Valen, Oh & Partners untuk menarik diri sebagai peguam daripada mewakili Goh Gaik Ewe.
“Pengurusan kes ditetapkan pada 21 Disember ini,” kata peguam itu ketika dihubungi selepas prosiding yang berlangsung secara dalam talian semalam yang turut disertai peguam Oh Choong Ghee, mewakili firma guaman tersebut.
Pada Julai lepas, hakim Hayatul Akmal membenarkan firma guaman sama (Tetuan Valen, Oh & Partners) untuk menarik diri daripada mewakili Jho Low dan bapanya, Larry Low Hock Peng yang juga defendan dalam kes saman itu.
Pada 7 Mei 2021, 1MDB dan empat anak syarikatnya, 1MDB Energy Holdings Limited; 1MDB Energy Limited; 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap Jho Low, ibu dan bapanya, kakak dan adik lelaki Jho Low iaitu May Lin dan Taek Szen serta rakan sekutu Jho Low, Eric Tan Kim Loong selaku defendan.
Berdasarkan writ itu, 1MDB menuntut AS$661 juta dari Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Tan serta AS$325 juta dari Jho Low dan ayahnya.
1MDB Global Investments Limited pula menuntut AS$630 juta daripada Hock Peng, Jho Low dan Tan serta AS$2 juta daripada Taek Szen, Jho Low dan Tan.
Plaintif turut menuntut AS$3.5 juta dari May Lin dan Jho Low serta AS$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain AS$25.5 juta daripada Jho Low, Tan, Hock Peng dan Taek Szen.


Mengapa saya pilih parti Melayu?

Memahami suatu naratif ialah tentang bagaimana ia bermula. Dan naratif juga selalunya bermula dengan cara yang sangat peribadi. Pengalaman intelek seseorang tak sama, kadangkala bermula dengan cara yang tidak sengaja tanpa apa-apa renungan ilmiah.
Pada Disember 2010, seorang penguat kuasa telah menahan dan merampas barang jualan kereta sorong Mohamed Bouazizi, seorang peniaga kecil di Tunisia atas sebab tiada permit berniaga.
Penguat kuasa itu seorang wanita yang bukan sahaja merampas barang niaga Bouazizi, malah menamparnya.
Di dunia arab yang didominasi oleh golongan lelaki, perbuatan penguasa wanita yang bernama Faida Hamdi ini adalah suatu yang sangat memalukan dan biadab.
Peniaga miskin ini membuat aduan kepada pejabat namun aduan ini tidak diendahkan. Bagi orang miskin yang ingin cari makan, ini suatu yang sangat mengecewakan.
Bouazizi kemudian kembali ke bandar, menyiram minyak (petrol) pada badannya, dan membakar dirinya dengan berkata “Bagaimana kalian harap untuk saya hidup”. Dari sinilah sebuah naratif kecil yang akhirnya merebak hingga mencetuskan Arab Spring.
Namun, naratif saya tidaklah sebesar itu. Tragedi Mohamed Bouazizi bagi saya adalah sebuah novel besar, sedangkan naratif saya ini hanya sekadar cerita pendek.
Ia bermula dari satu nasihat yang akhirnya menjadi suatu pemberontakan seorang budak muda yang masih mentah 25 tahun lalu.
Belum saya lupa, ketika pulang bercuti semester pada satu petang, saya bertembung dengan rakan-rakan abah yang sedang minum kopi sambil melabun hal politik dirumah kami, mereka semua orang-orang Umno yang tegar.
Saya disapa dan bertanya khabar, kami berbual dan gelak mesra. Sebelum habis berlabun, saya diingatkan dengan satu nasihat yang tidak saya lupa hingga hari ini.
Saya dinasihatkan agar sentiasa berterima kasih dan ingat akan jasa Umno yang telah berusaha hingga dapat memberi peluang kepada budak kampung seperti saya untuk menginjakkan kaki ke universiti, kejayaan ini bukan kerana saya pandai atau kelulusan saya. Kata-kata ini masih segar dalam memori.
Saya hilang motivasi, rasa lemah dan terhina dengan nasihat ini. Dari saat itu, saya pulang ke kampus dengan tekad untuk menggagalkan diri saya, dan saya berjaya.
Dipendekkan cerita, selepas dibuang universiti saya memburuh dengan upah yang kecil, saya mula menabung.
Hampir 8 tahun bekerja, saya menyambung pelajaran di pusat pendidikan swasta menggunakan simpanan dan KWSP.
Walaupun ia mengambil masa lebih 10 tahun untuk menamatkan pelajaran yang tercicir, saya puas hati kerana ia dari titik peluh saya sendiri tanpa bantuan Umno.
Pemberontakan saya berterusan kerana hidup miskin berbanding rakan lain yang sudah ada status dan karier.
Pada waktu inilah saya dibimbing oleh teman-teman aktivis hingga bertemu dengan satu wadah perjuangan dengan parti politik.
Ketika dalam perjuangan parti "Jalan Tengah Malaysia" ini, saya didedahkan bahawa Dasar Ekonomi Baru (DEB) sebagai punca masalah negara.
Ini "problem statement" parti ini. Saya juga mula belajar memahami Demokrasi Sosial (Social Democracy) yang menjadi ideologi parti ini. Kami percaya, inilah jalan keluar untuk Malaysia.
Kami berwacana, berdialog, berbengkel, membedah buku, menulis serta menerbitkan artikel dan berkempen.
Namun, dalam tempoh itu sebenarnya saya telah mula menyedari bahawa masalah DEB ini bukan masalah falsafah atau prinsip, tetapi masalah "sikap orang Melayu" dan pemimpinnya.
Di satu pihak lagi, dakwaan bahawa DEB ini sama dengan dasar aparteid oleh sesetengah pemimpin parti Demokrasi Sosial ketika ini, sebenarnya tidak tepat.
Sebaliknya ia satu retorik untuk menguatkan lagi sokongan undi bukan Melayu kepada parti ini.
Namun kesedaran saya ketika itu tidak cukup kuat untuk menggerakkan saya kepada naratif lain.
Hinggalah, pada suatu ketika seperti yang saya tulis dalam bahagaian satu – saya tidak sanggup lagi mempertahankan sesuatu yang tidak lagi boleh dipertahankan – bebalisme dan hipokrasi politik parti.
Ketika kekacauan fikiran inilah mantan menteri pendidikan membawa saya bertemu Dr Mahathir Muhammad.
Saya berpeluang bersemuka dan bertanya segala soalan yang saya simpan bertahun-tahun yang dikutip dari pelbagai sumber termasuk "Malay Dilemma" dan Tun memberikan masa yang cukup untuk mendengar dan menjawab semua soalan saya.
Tun bercakap tanpa retorik dan bahasa jargon. Apa yang kita baca pada tulisannya, itulah yang disebut di bibirnya.
Tun tidak pernah teragak-agak untuk menyatakan realiti, walaupun ianya ganjil dan pahit. Dan, segala realiti yang beliau ungkapkan, tak semua kita fahami malah kita sering salah faham.
Ungkapannya tentang "Melayu Malas" yang menjadi kecaman banyak orang, adalah satu provokasi kepada orang Melayu agar mereka berfikir dan bertindak.
Ungkapan ini mengingatkan saya pada nasihat teman abah 25 tahun dulu yang menyebabkan saya hilang motivasi untuk belajar dan memberontak. Bagi saya ketika itu, nasihat tersebut adalah suatu provokasi dan penghinaan kepada saya.
Namun, kemarahan dan pemberontakan saya ketika itu tanpa disedari telah menjadi sebab untuk saya berusaha sendiri hingga urusan pelajaran saya selesai.
Provokasi ini memang celaka. Tetapi lebih celaka jika saya bersikap negatif dengan provokasi itu, berhenti belajar dan menjadi budak yang pemalas hingga "membakar diri".
Malah ia akan bertambah celaka lagi jika saya tidak berusaha membuktikan bahawa saya mampu berdikari tanpa payung Umno.
Saya tidak dapat memilih dan meminta kepada Tuhan untuk menjadi orang Melayu atau lain-lain bangsa.
Tetapi saya boleh memilih sama ada mahu menjadi Melayu yang rajin, jujur dan amanah atau menjadi Melayu pemalas, jahat dan khianat.
Pengalaman ini telah membawa saya kepada suatu naratif baru dengan parti Melayu yang kecil, lemah dan belum tentu masa depannya.
Apa yang akan berlaku pada parti ini tidak penting, yang penting kita, kerana kita yang menggerakkan naratif ini, ke mana, bagaimana dan bila. Kita boleh memilih, mahu jaya atau kecewa.
Mahdzir Ibrahim adalah ahli Pejuang.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pembangkang tidak wajar selar Putrajaya tak beri keutamaan isu hak asasi

Seorang Ahli Parlimen pembangkang dari DAP menyelar kerajaan dengan mendakwa Putrajaya kurang minat dan tidak memberi keutamaan kepada isu hak asasi manusia.Alasan yang beliau berikan adalah kerana kerajaan lewat melantik pesuruhjaya Suruhanjaya Hak Asasi Manusia (Suhakam) setelah ia mengalami kekosongan baru-baru ini.Beliau juga menyelar Perdana Menteri Ismail Sabri Yaakob, dengan mengatakan demokrasi dan hak asasi manusia jelas tidak wujud dalam konsep Keluarga Malaysia.Lebih dari itu, beliau malah mendakwa sepanjang enam bulan lepas Ismail sebagai perdana menteri tidak pernah berkata apa-apa tentang hak asasi manusia dan demokrasi.Dari segi kelewatan lantikan pesuruhjaya Suhakam, perlu disedari bahawa ia perlu dibuat mengikut prosedur tertentu seperti yang diperuntukkan di dalam Akta Suhakam 1999.Di bawah Seksyen 5 (2) Akta Suhakam 1999, ada dinyatakan bahawa lantikan pesuruhjaya Suhakam hendaklah dibuat oleh Yang di-Pertuan Agong atas syor perdana menteri.Begitupun, sebelum memberikan nasihat beliau, perdana menteri dikehendaki untuk berunding dengan jawatankuasa lantikan mengikut Seksyen 11A Akta Suhakam 1999.Amat tidak wajar untuk menggunakan keperluan mematuhi prosedur lantikan ditetapkan untuk mendakwa kerajaan kurang minat dan tidak memberi keutamaan kepada isu hak asasi manusia.Dakwaan bahawa Ismail sebagai perdana menteri tidak pernah berkata apa-apa tentang hak asasi manusia dan demokrasi sepanjang enam bulan lepas adalah lebih tidak betul.Adalah satu fakta bahawa demokrasi di Malaysia sedang berada pada tahap yang amat sihat sejak Ismail mengambil alih tampuk pemerintahan negara pada 21 Ogos 2021.Ini terbukti bila Indeks Demokrasi 2021 yang dikeluarkan oleh Economist Intelligence Unit (EIU) menempatkan Malaysia di tempat ke-39 daripada 167 buah negara dan wilayah di seluruh dunia.Malaysia, dengan 7.24 mata, berada pada tempat tertinggi di kalangan seluruh anggota Asean, mengatasi negara-negara jiran seperti Indonesia (6.71 mata), Filipina (6.62 mata), Singapura (6.23 mata) dan Thailand (6.04 mata).Sejak menjadi perdana menteri, beliau melakukan banyak perkara bagi memperbaiki kedudukan demokrasi di negara ini.Pada 10 September 2021, beliau telah menyatakan semangat kerajaan untuk terus menjunjung Perlembagaan Persekutuan sebagai undang-undang tertinggi yang menjadi teras kehidupan bermasyarakat dan bernegara.Serentak itu beliau menyatakan kerajaan komited untuk memperkenalkan lebih banyak transformasi dari semasa ke semasa dengan tawaran transormasi Parlimen dan pentadbiran kerajaan yang meliputi:1. Rang Undang-Undang Anti-Lompat Parti,2. Pelaksanaan Undi 18.3. Pindaan Perlembagaan Persekutuan untuk menghadkan tempoh jawatan perdana  menteri kepada 10 tahun.4. Keseimbangan keanggotaan jawatankuasa pilihan khas Parlimen melibatkan ahli Parlimen kerajaan dan pembangkang.5. Setiap RUU termasuk RUU perbekalan yang dibentangkan di Parlimen akan dirunding dan dipersetujui secara bersama.6. Ahli parti pembangkang dilibatkan dalam Majlis Pemulihan Negara (MPN) untuk      memberikan pandangan dan cadangan penambahbaikan.7. Ketua pembangkang akan diberikan saraan dan kemudahan yang setara dengan seorang menteri.Hasil daripada tawaran inilah maka memorandum persefahaman (MoU) Transformasi dan Kestabilan Politik antara Kerajaan dan Pakatan Harapan (PH) terzahir pada 13 September 2021 yang mengandungi begitu banyak penambahbaikan ke atas sistem berkerajaan.Komitmen kerajaan untuk menghormati kebebasan institusi Kehakiman serta memperkasakan kedudukan institusi Parlimen termasuk mewujudkan semula kebebasan kewangan dan pentadbiran Parlimen yang terkandung di dalam MoU itu sudah semestinya akan menyuburkan lagi amalan demokrasi negara.Lebih mutakhir, dalam ucapan sempena Hari Wartawan Nasional 2022 pada 29 Mei, Ismail menekankan betapa kerajaan beliau menjamin kebebasan bersuara di negara ini serta tidak pernah menghalang media daripada menyiarkan sebarang laporan berita.Dalam Perutusan Sempena Tahun Baru 2022 pula, Ismail menyatakan kerajaan akan mengadakan transformasi sistem kehakiman bagi memperkukuhkan demokrasi di negara ini dan, Insya Allah, ini akan dilaksanakan tidak lama lagi.Dalam konteks hak asasi manusia, tidak berlaku apa-apa perlanggaran hak asasi manusia yang nyata sepanjang pentadbiran Ismail, malah sebaliknya beliau telah memperjuangkan penegakan hak asasi bagi golongan yang terpinggir baik di dalam negara mahupun di luar negara.Begitu banyak sekali ucapan dan tindakan yang beliau lakukan yang mencerminkan komitmen beliau ke atas penegakan hak asasi bagi golongan yang terpinggir, baik di dalam negara mahupun di luar negara.Di dalam pelbagai majlis, Ismail sering menekankan mengenai pelbagai polisi, inisiatif dan insentif yang telah dan akan diperkenal oleh kerajaan demi memastikan tidak ada Keluarga Malaysia yang ketinggalan dalam merasai nikmat dan kemakmuran negara, “No one will be left behind”.Dalam konteks hak Sabah dan Sarawak, kerajaan, melalui Majlis Khas Perjanjian Malaysia (MA63) sentiasa memberi perhatian terhadap isu yang berkaitan dengan kepentingan Sabah dan Sarawak. Malah Rang Undang-Undang Perlembagaan (Pindaan) 2021 berkaitan Perjanjian Malaysia 1963 (MA63) sudah diluluskan pada 14 Disember 2021.Dalam konteks hak kaum minoriti, Ismail menekankan dalam ucapan sulung beliau sebagai Perdana Menteri pada 22 Ogos 2021 bahawa beliau akan memastikan tiada mana-mana rakyat Malaysia, tanpa mengira agama, bangsa, dan kaum yang tercicir atau terpinggir.Ini beliau tegaskan lagi dalam Perhimpunan Agung MIC Ke-75 pada 12 Disember 2021 dan dalam Perhimpunan Agung MCA Ke-68 pada 19 Disember 2021.Begitulah juga dengan Orang Asli, orang kurang upaya (OKU), warga emas, wanita, kanak-kanak serta golongan B40 dan M40 yang terkesan akibat pandemik dan bencana alam.Begitupun, seperti yang ditekankan oleh Ismail sewaktu menjawab soalan ketua pembangkang Anwar Ibrahim, di Parlimen pada 1 Mac, hak asasi di negara kita mungkin berbeza daripada nilai yang digunapakai oleh badan antarabangsa.Jika hak asasi itu adalah membawa makna seruan untuk menghapuskan semua peraturan dan undang-undang yang menjadikan homoseksualiti sebagai satu jenayah, seperti yang pernah disuarakan oleh ahli Parlimen DAP, maka benarlah Ismail tidak pernah bercakap mengenainya.Kamarul Zaman Yusoff adalah pegawai khas perdana menteri.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Gangguan bekalan air di 686 kawasan pulih mulai 2 petang

Bekalan air di 686 kawasan di Wilayah Petaling, Gombak, Klang/Shah Alam, Kuala Lumpur dan Hulu Selangor, yang mengalami gangguan malam tadi berikutan henti tugas separa Loji Rawatan Air Sungai Selangor Fasa 1 (LRA SSP1), dijangka pulih secara berperingkat mulai 2 petang ini.Sebanyak 84 lori tangki air juga digerakkan ke premis kritikal seperti hospital dan pusat dialisis serta kawasan perumahan yang terjejas.Air Selangor Sdn Bhd (Air Selangor) dalam kenyataan hari ini menyatakan kerja membaik pulih paip air terawat di LRA SSP1 yang pecah semalam, siap sepenuhnya pada 8 pagi tadi.“Berikutan itu, LRA SSP1 telah memulakan operasi secara maksimum bagi memenuhi sistem utama bekalan air dan bekalan air disalurkan secara berperingkat,” menurut kenyataan itu.Air Selangor turut meningkatkan penyaluran air terawat daripada beberapa LRA lain termasuk LRA Sungai Selangor Fasa 3, LRA Wangsa Maju, LRA Sungai Batu dan LRA Bukit Nenas bagi mengurangkan impak gangguan bekalan air kepada pengguna terjejas.Sebanyak 84 lori tangki air juga digerakkan ke premis kritikal seperti hospital dan pusat dialisis serta kawasan perumahan yang terjejas.Pengguna juga boleh mendapatkan bantuan bekalan air di pili awam yang disediakan Air Selangor.Orang ramai boleh merujuk lokasi gangguan bekalan air tidak berjadual dan pili awam tersebut di semua saluran komunikasi rasmi Air Selangor iaitu Facebook, Twitter, Instagram, aplikasi telefon pintar Air Selangor dan laman sesawang www.airselangor.com.


Pesaing Twitter, Threads dilancar secara rasmi

Syarikat induk Facebook Meta pada Rabu secara rasmi melancarkan Threads, pesaing Twitter berasaskan teksnya.
Dibangunkan oleh pasukan Instagram, aplikasi baharu itu bertujuan menyediakan platform untuk perbualan dalam talian masa nyata dan berkongsi kemas kini teks.
Menurut syarikat itu, hantaran boleh mencapai sehingga 500 aksara dan boleh memasukkan pautan, foto dan video yang panjangnya sehingga lima minit.
"Kami sedang berusaha untuk menjadikan Threads serasi dengan rangkaian sosial yang terbuka dan saling beroperasi yang kami percaya boleh membentuk masa depan internet," lapor Agensi Anadolu memetik syarikat itu.
Menerusi hantaran Threads, Ketua Pegawai Eksekutif Meta Mark Zuckerberg berkata visi aplikasi baharu itu adalah untuk mewujudkan pilihan dan ruang awam yang mesra untuk perbualan.
"Kami berharap untuk membawakan perkara terbaik dilakukan Instagram dan mewujudkan pengalaman baharu mengenai teks, idea dan membincangkan perkara yang ada dalam fikiran anda," tulisnya.
Aplikasi Threads tersedia di lebih 100 negara untuk pengguna iOS dan Android, tambahnya.


Rakyat Indonesia mula ke Sarawak selepas pembekuan tenaga kerja ditarik balik

Ketika Indonesia menarik balik pembekuan penghantaran tenaga kerjanya pada 1 Ogos lalu, Todi dan Andi sudah pun berada di Sarawak.
Dua sahabat itu masuk ke Malaysia beberapa hari sebelum sekatan itu ditarik balik, mereka tiba di Kuching dari Pontianak sebelum menuju ke Sibu.
Seperti ribuan pekerja asing lain di seluruh negara, mereka datang ke Malaysia dengan harapan mencari pekerjaan bagi menyediakan kehidupan yang lebih baik untuk keluarga di negara asal.
Walaupun perjalanan dari Lombok ke Pontianak mengambil masa kurang dari sehari, namun mereka terpaksa menghabiskan lebih 10 jam di jalan raya dari sana menuju ke Sibu, di mana perlu menukar kenderaan sebanyak dua kali.
Sebelumnya, mereka mengambil penerbangan selama satu jam setengah dari Lombok ke Jakarta, kemudian menaiki penerbangan lain dari ibu negara Indonesia itu ke Pontianak.
Sebaik tiba di lapangan terbang Pontianak, mereka dijemput menaiki van dan dibawa ke rumah penginapan di mana diberitahu untuk bersiap pada pukul 5.00 pagi keesokan harinya.
Sebelum matahari terbit lagi pemandu yang sama sudah tiba menjemput mereka untuk dibawa dari Pontianak sehingga Kuching – perjalanan itu mengambil masa kira-kira enam jam.
Di Kuching, mereka diturunkan di terminal bas.
“Ini kali pertama kami datang ke Sarawak,” kata Todi ketika ditemui MalaysiaNow di Kuching.
"Kami tidak tahu siapa pemandu van itu. Yang saya tahu dia dimaklumkan oleh pakcik saya yang tinggal di Sibu. Dia kawan pakcik saya."
Kini, dia dan Andi sedang menunggu seorang lagi individu yang akan membantu membawa mereka ke Sibu.
Ia adalah perjalanan yang panjang dan memenatkan, tempat tujuan mereka juga masih jauh.
Namun bagi Todi, perjalanan merentasi lautan itu jauh lebih baik daripada hidupnya di Indonesia ketika perintah berkurung dikuatkuasakan bagi membendung Covid-19.
Sebelum wabak itu melanda, dia mendapat hasil pendapatan sebagai pekerja di sebuah hotel selama lapan tahun.
Pendapatannya di hotel itu tidak begitu banyak, ia hanya cukup untuk dia menabung sedikit simpanan.
Namun, apabila Covid-19 melanda, dia kehilangan pekerjaan, senasib dengan ramai lagi yang mengalami pengalaman serupa di seluruh dunia.
Sepanjang tempoh pandemik, dia mencari apa-apa kerja yang boleh dilakukan, mencari pendapatan dengan melakukan kerja-kerja buruh.
Bagaimanapun, hasilnya tidak cukup buat dia menyara keluarga.
Apabila bapa saudaranya memberitahu bahawa dia boleh mendapat lebih banyak pendapatan di Malaysia, minat Todi mula timbul.
"Dia mengesyorkan saya ikut dia bekerja, dan saya terus setuju," katanya.
Todi dan Andi adalah antara ribuan pekerja Indonesia yang bersemangat untuk mencari kerja di Malaysia.
Pergerakan mereka dihentikan pada pertengahan Julai apabila kerajaan Indonesia membekukan sementara penghantaran rakyatnya untuk bekerja di Malaysia.
Keputusan itu dibuat dengan alasan kerajaan Malaysia melanggar perjanjian pengambilan pekerja yang ditandatangani dalam persefahaman antara kedua-dua negara.
Beberapa minggu kemudian, negara itu menarik balik sekatan tersebut selepas bersetuju untuk mengintegrasikan sistem sedia ada antara Jabatan Imigresen Malaysia dan kedutaan Indonesia di Kuala Lumpur bagi pengambilan pekerja domestik Indonesia.
Malaysia bergantung kepada jutaan pekerja asing dari negara seperti Indonesia, Bangladesh dan Nepal untuk bekerja di kilang dan dan kawasan perladangan.
Sebelumnya, pengambilan pekerja turut pernah dibekukan semasa pandemik Covid-19 berada di tahap kemuncak.
Selepas wabak mulai mereda, kemasukan semula pekerja asing dilihat terlalu perlahan, sehingga menyebabkan sektor ekonomi menanggung masalah kekurangan buruh menyebabkan usaha pemulihan negara menjadi sukar.
Sama juga halnya di Indonesia, negara itu juga kini sedang memburu tenaga kerja di sektor ekonominya.
“Baru-baru ini, bekas majikan saya menghubungi saya, minta saya kembali bekerja di hotel,” kata Todi.
"Tetapi saya enggan kerana saya sudah membuat keputusan untuk bekerja di Malaysia. Nasib baik saya ada bapa saudara," tambahnya.
"Dia membantu mengatur pekerjaan untuk kami."
Walaupun Todi yakin dengan rancangan bapa saudaranya, namun dia masih kabur dengan butiran kerjanya di negara ini.
Ketika ditanya mengenai permit pekerjaan, Todi berkata dia "tidak tahu" kerana bapa saudaranya melaksanakan semua urusan.
“Perjalanan saya dari Lombok ke Sibu, semuanya diatur oleh bapa saudara saya termasuk tiket penerbangan,” katanya.
"Saya masih tidak tahu pekerjaan apa yang menanti saya. Tetapi saya diberitahu bahawa mereka akan membantu menguruskan apa-apa urusan berkaitan kerja saya.
“Perbelanjaan perjalanan saya akan dipotong daripada gaji saya nanti.”
Todi turut menegaskan dia tidak memilih jenis kerja yang akan dilakukannya.
“Apa sahaja jenis pekerjaan yang diberikan kepada saya, saya sanggup bekerja keras asalkan dapat memperoleh pendapatan lebih daripada yang saya dapat sebelum ini,” katanya.
Andi juga berkata dia tidak cerewet asalkan dapat memberikan kehidupan yang lebih baik untuk isteri dan anak perempuannya yang baru berusia tiga tahun di Indonesia.
“Yang utamanya, selagi saya boleh memperoleh gaji yang lebih baik dan pekerjaan yang setimpal,” katanya.
"Saya berazam untuk bekerja keras untuk keluarga."


Negeri Sembilan sertai Labuan beralih ke Fasa 4 PPN

Perdana Menteri Ismail Sabri Yaakob hari ini mengumumkan Negeri Sembilan akan beralih ke Fasa Empat Pelan Pemulihan Negara (PPN) menyertai Labuan berkuat kuasa 24 September depan.Dalam sebuah kenyataan, Ismail turut mengumumkan peralihan Pahang ke Fasa Tiga sementara Johor ke Fasa Dua mengambil kira kemasukan ke hospital bagi kes bergejala, penggunaan katil unit rawatan rapi (ICU) serta peratusan penduduk yang lengkap divaksinasi.“Keputusan ini juga dilakukan berdasarkan penilaian risiko semasa yang dibuat oleh kementerian kesihatan Malaysia (KKM) dan Majlis Keselamatan Negara (MKN).”Selain itu, Ismail berkata MKN turut memutuskan kedai runcit, mini market, restoran, stesen minyak dan kedai serbaneka dibenarkan beroperasi dari jam 6 pagi hingga 12 malam berkuatkuasa esok (23 September 2021).Kerajaan turut membenarkan pembukaan pusat-pusat pelancongan, pulau-pulau atau kawasan pelancongan berserta aktiviti rentas negeri dibenarkan dengan syarat mencapai 90% kadar vaksinasi dewasa berdasarkan data dan analisis yang telah dibuat oleh KKM.Sementara itu operasi perniagaan spa, pusat kesihatan dan urut kesihatan dibenarkan kepada pengunjung dan operator yang telah menerima dos lengkap vaksin bermula 1 Oktober 2021.“Premis atau produk pelancongan seperti zoo, perladangan, akuarium, snorkeling, selam skuba, pelancongan memancing dan taman rimba, dibenarkan beroperasi di semua fasa PPN berkuatkuasa 1 Oktober 2021 dengan semua pengusahadan pelawat lengkap divaksin.Ismail turut berkata kehadiran pekerja bagi setiap perniagaan yang dibenarkan beroperasi adalah pada kapasiti 100% dengan syarat majikan dan semua pekerja lengkap divaksin.“Kerajaan menyeru dengan kelonggaran-kelonggaran yang diberikan ini, ia dapat dimanfaatkan sepenuhnya oleh rakyat dengan penuh disiplin dan rasa tanggungjawab.“Patuhilah setiap SOP yang ditetapkan, pakai pelitup muka, amalkan penjarakan fizikal dan sentiasa menjaga kebersihan dan keselamatan diri,” tegasnya.PPN yang diumum 15 Jun lepas menggariskan empat fasa peralihan merangkumi perincian SOP untuk setiap fasa dengan peralihan fasa bagi sesebuah negeri akan dinilai dan dipertimbangkan berdasarkan tiga indikator nilai ambang iaitu purata bilangan kes harian, kadar penggunaan katil di wad unit rawatan rapi (ICU) dan peratusan rakyat dewasa yang lengkap divaksinasi.


Keluarga dakwa tahanan penjara Jelebu didera, disembur serbuk cili

Keluarga tahanan penjara Jelebu, Negeri Sembilan menggesa tindakan diambil terhadap pegawai yang mendera lebih 20 tahanan di bawah jagaan polis.Mereka mendakwa bahawa pada 8 April, sekumpulan 23 tahanan dalam tahanan polis dipukul selama beberapa jam dengan paip PVC, tongkat, kerusi dan alat keras yang lain.Keluarga mangsa turut mendakwa bahawa sebilangan tahanan disembur serbuk cili di bahagian kemaluan oleh pegawai yang tidak memakai pakaian seragam rasmi mereka.Mereka mendakwa bahawa tahanan masih digari sepanjang kejadian tersebut berlaku.Menurut laporan polis yang dibuat oleh isteri salah seorang tahanan, mereka meminta tindakan diambil terhadap pegawai yang bertanggungjawab atas tuduhan tersebut di samping turut berkata para tahanan mengalami trauma dan ada yang mempertimbangkan untuk membunuh diri.“Suami saya dan rakan kes tidak ada apa-apa kemudahan atau alat komunikasi di penjara Jelebu untuk melaporkan perkara ini kepada anggota keluarga dan pihak polis,” kata wanita itu.“Suami saya mengalami kecederaan teruk tetapi pihak penjara tidak membawa dia ke hospital untuk mendapatkan rawatan. Disebabkan kejadian ini, suami saya memberitahu saya bahawa dia ingin membunuh diri di dalam penjara.“Sebagai isteri, saya amat risau akan keselamatan beliau dan saya mohon pihak polis akan mengambil tindakan sewajarnya,” katanya.


Mahkamah tetapkan 23 Ogos dengar semakan kehakiman pelaksanaan Undi 18

Mahkamah Tinggi menetapkan 23 Ogos untuk mendengar permohonan semakan kehakiman oleh 18 anak muda Malaysia bagi mencabar tindakan kerajaan dalam menangguhkan pelaksanaan Undi 18, langkah menurunkan had umur mengundi kepada 18 tahun dan pendaftaran pengundi automatik (AVR).Pada 17 Jun, kumpulan anak muda itu yang merupakan pemohon, memperoleh kebenaran daripada mahkamah untuk meneruskan permohonan semakan kehakimannya.Peguam New Sin Yew yang mewakili kumpulan itu berkata mahkamah juga menetapkan 9 Ogos bagi kedua-dua pihak memfailkan hujahan dan pengurusan kes selanjutnya ditetapkan pada 3 Ogos.“Hakim Datuk Ahmad Kamal Md Shahid akan mendengar kes itu pada 9 pagi,” katanya kepada pemberita melalui WhatsApp selepas pengurusan kes tersebut, yang dijalankan secara dalam talian di hadapan penolong kanan pendaftar Azdianur Abu Samah.Pada prosiding dalam talian itu, peguam kanan persekutuan Noor Atiqah Zainal Abidin bertindak bagi pihak Perdana Menteri Muhyiddin Yassin, kerajaan Malaysia dan Suruhanjaya Pilihan Raya selaku responden.Pada 2 April lepas, kumpulan anak muda itu yang berusia lingkungan 18 hingga 20 tahun, memfailkan tindakan undang-undang memohon beberapa perintah mahkamah susulan tindakan responden yang menangguhkan pelaksanaan Undi 18.Menerusi permohonan itu, mereka memohon satu deklarasi bahawa tindakan kerajaan menangguhkan pelaksanaan langkah menurunkan had umur pengundi daripada 21 kepada 18 sebagai tidak rasional, tidak sah, tidak seimbang serta adalah satu bentuk penindasan pengundi.Mereka turut memohon deklarasi bahawa anak muda yang berusia lingkungan 18 hingga 20 tahun adalah berhak mengundi pada atau sebelum Julai 2021.


Pengguna perlu dapat pengesahan untuk akses TweetDeck, kata Twitter

Pengguna Twitter tidak lama lagi perlu mendapatkan pengesahan terlebih dulu sebelum menggunakan TweetDeck, kata syarikat media sosial itu dalam ciapan semalam.
Perubahan itu akan berkuat kuasa dalam tempoh 30 hari, kata syarikat itu.
Twitter membuat pengumuman dalam kiriman yang memperincikan versi TweetDeck yang dipertingkatkan dengan ciri baharu.
Bagaimanapun, tidak dapat dipastikan sama ada Twitter akan mengenakan bayaran kepada pengguna untuk versi baharu dan lama TweetDeck.
Reuters cuba mendapatkan maklum balas daripada Twitter namun tidak berjaya.
Mengenakan bayaran terhadap TweetDeck, yang sebelum ini percuma dan digunakan secara meluas oleh perniagaan dan pertubuhan berita untuk memantau kandungan dengan mudah, boleh membawa peningkatan hasil kepada Twitter, yang bergelut untuk mengekalkan hasil pengiklanan di bawah pemilikan jutawan Elon Musk.
Langkah itu dibuat hanya beberapa hari selepas Musk berkata bahawa kedua-dua pengguna yang disahkan dan tidak disahkan akan mempunyai bilangan siaran terhad yang boleh mereka baca setiap hari "untuk menangani tahap pengikisan data melampau & manipulasi sistem."
Pengumumannya mencetuskan tindak balas negatif daripada pengguna di Twitter, dan pakar iklan berkata ia akan menjejaskan Ketua Pegawai Eksekutif baru, Linda Yaccarino, yang memulakan tugasnya bulan lepas.
Individu mesti membayar AS$8 (kira-kira RM37) sebulan untuk mengesahkan akaun mereka, manakala pertubuhan perlu membayar AS$1,000 sebulan.


Kelantan gesa Putrajaya tunaikan janji 2018 untuk bayar royalti minyak

Kerajaan Kelantan melahirkan rasa kesal dengan keengganan kerajaan menyalurkan royalti minyak kepada negeri itu, dengan berkata ia bertentangan dengan keputusan Putrajaya di bawah kerajaan Pakatan Harapan sebelum ini yang dipimpin Dr Mahathir Mohamad untuk membuat pembayaran sedemikian kepada semua negeri termasuk di bawah pemerintahan pembangkang.
Ini susulan kenyataan Menteri Ekonomi Rafizi Ramli dan Menteri di Jabatan Perdana Menteri (Undang-undang dan Reformasi Institusi) Azalina Othman Said bahawa Kelantan dan Terengganu tidak layak menerima bayaran daripada Petronas kerana minyak yang dikeluarkan berada di luar lingkungan tiga batu nautika milik negeri itu di bawah Akta Laut Wilayah 2012.
Namun Menteri Besar Kelantan Ahmad Yakob berkata DUN sudah menolak akta itu pada 2015, kerana merasakan kerajaan pusat cuba menghalang kerajaan negeri daripada memperoleh royalti minyak dengan mengehadkan wilayah mereka.
“Perjanjian kerajaan Kelantan dan Petronas pada 9 Mei 1975 dalam fasal 1(1) jelas menyatakan Petronas hendaklah membayar wang tunai kepada kerajaan negeri secara bayaran tahunan sebanyak yang setara dengan jumlah 5% daripada nilai petroleum yang didapati dan diperoleh di Kelantan.
Beliau juga menyebut minit mesyuarat Majlis Kewangan Negara yang bersidang pada 7 Jun 2018 menyatakan bahawa: “Memansuhkan program wang ihsan dan bayaran tunai petroleum akan disalurkan secara terus kepada kerajaan Kelantan dan Terengganu tanpa mengambil kira status negeri tersebut yang dikuasai oleh pembangkang”.
Ahmad berkata kerajaan negeri selama ini sudah mengambil pelbagai langkah dan usaha dalam menuntut bayaran tunai petroleum bermula 2013 hingga 2021, sambil menambah bahawa perbincangan itu turut disertai oleh pengerusi dan pegawai kanan Petronas.
“Oleh itu, kerajaan negeri dengan ini menggesa Kerajaan Persekutuan untuk menjelaskan tuntutan bayaran tunai petroleum secara terus kepada Kerajaan Negeri demi kepentingan rakyat,” tambahnya.
Minggu lalu, ahli Parlimen PAS menggesa Anwar supaya menjunjung titah Sultan Muhammad yang mahu tuntutan bayaran petroleum kepada negeri Kelantan dapat ditunaikan mengikut perjanjian-perjanjian yang ditandatangani.
"Kawasan joint-development area, sebuah kawasan perlombongan petroleum di kawasan bertindih dengan Thailand jaraknya dengan pantai Bachok hanya 145 kilometer.
"Tetapi keputusan kerajaan pada 1996 yang mana Tambun (Anwar Ibrahim) sebagai menteri kewangan ketika itu telah melarikan pendaratan ke Songkhla, jaraknya 230 kilometer.
"Kalau hendak mengangkat martabat Melayu, Melayu ada mana di Songkhla? Kalau hendak menoktahkan miskin tegar, sepatutnya ia didaratkan di Bachok," katanya semasa membahaskan Belanjawan 2023 di Parlimen hari ini.


Anwar akan bebaskan Najib, gugurkan kes Zahid jika disokong jadi PM, kata Dr Mahathir

Pengerusi Pakatan Harapan (PH) Anwar Ibrahim akan membantu menggugurkan kes mahkamah yang dihadapi oleh Presiden Umno Ahmad Zahid Hamidi dan membebaskan Najib Razak dari penjara sekiranya disokong menjadi perdana menteri, kata Dr Mahathir Mohamad.
Pengerusi Gerakan Tanah Air (GTA) itu berkata, beliau mendapat maklumat Anwar dan Zahid sudah mengadakan perbincangan untuk bekerjasama.
Justeru, Mahathir berkata, ini antara sebab mengapa rakyat perlu menolak PH pada Pilihan Raya Umum ke-15 (PRU15).
“Kenapa Anwar akan jadi PM dan bukannya Zahid? Sebab PM akan mohon kepada Yang di-Pertuan Agong supaya diampunkan Najib yang sedang meringkuk dalam penjara dan gugurkan segala kes yang masih ada terhadapnya,” katanya ketika berucap di Kota Kinabalu, Sabah hari ini.
“Selain itu, Anwar akan berusaha menggugurkan tuduhan terhadap Zahid dan beberapa pemimpin Barisan Nasional (BN) lain.”
Sebelum PRU14, Mahathir yang mengasaskan Bersatu dan menyertai PH untuk menumbangkan kerajaan pimpinan Najib dan berjaya berbuat demikian, sekali gus menjadi beliau perdana menteri buat kali kedua.
Bagaimanapun, kerajaan itu hanya bertahan selama 22 bulan apabila Bersatu keluar daripada pakatan itu dan berlaku perpecahan dalam PKR.
Sebelum ini, Pengerusi Perikatan Nasional (PN) Muhyiddin Yassin menegaskan keputusan parti itu meninggalkan PH adalah disebabkan tidak tahan dengan tekanan melampau daripada DAP.
Katanya, ia sekali gus menunjukkan bahawa PKR dan DAP sememangnya tidak layak memimpin negara ini.
“Saya tidak kisah digelar pengkhianat, tetapi saya tidak akan mengkhianati rakyat, agama dan negara,” katanya dalam satu kenyataan yang dimuat naik di akaun Facebook beliau sebelum ini.


Sambutan Aidilfitri di kampung dan bandar

Jam menunjukkan hampir pukul 12 tengah malam ketika Khairil membawa dua orang anaknya berumur tujuh dah 10 tahun melihat replika Masjid Wilayah Persekutuan di Kampung Ribu, Kuala Kangsar.
Anak beranak itu sedang melawat dan menyaksikan tradisi Pesta Panjut yang disambut oleh penduduk-penduduk kampung di negeri Perak sejak sekian lama.
Pelbagai jenis replika dibina oleh orang kampung di daerah itu secara bergotong-royong.
Sehingga kini, sambutan Pesta Panjut semakin dikenali dan disenaraikan dalam kalendar pelancongan Tahun Melawat Perak 2024.
Tahun ini, Khairil dan anak-anaknya datang dari Sungkai berkesempatan melawat sambutan itu dengan replika masjid disusun tinggi menggunakan buluh dan disusun menggunakan kira-kira 1,600 biji pelita minyak tanah.
Pada waktu malam, ketika pelita dinyalakan ianya menghasilkan suasana yang amat meriah kerana dikunjungi oleh orang ramai.
"Dah lama tak datang ke Kuala (Kangsar) tengok (Pesta) Panjut. Dulu zaman sekolah, zaman muda naik motor dengan kawan-kawan ke sini.
"Sekarang datang bawa keluarga. Bawa anak-anak pula," katanya yang kini menetap di Shah Alam, Selangor kepada MalaysiaNow.
Ketika ditemui, dia sekeluarga baru tiba dari Shah Alam dan terus ke Kampung Ribu sebelum berpatah balik ke Sungkai di daerah Tanjong Malim.

Seorang kanak-kanak lelaki leka bermain bunga api replika besar Masjid Wilayah Persekutuan Kuala Lumpur di Kampung Ribu di Kuala Kangsar yang diperbuat daripada ribuan pelita.

Tinjauan MalaysiaNow di Kampung Ribu pada malam Rabu baru-baru ini dapat merasakan kemeriahan sambutan hari raya Aidilfitri di kampung-kampung dalam daerah tersebut.
Rata-rata rumah kampung dengan laman yang luas dan sederhana dihias cantik dengan pelbagai jenis warna lampu dan puluhan batang kayu dipacakkan untuk memasang pelita.
Tidak kurang juga, kemeriahan suasana di kampung dengan suara kanak-kanak bermain bunga api dan mercun sambil diawasi oleh mereka yang lebih dewasa.
Selain itu, suasana di kampung juga meriah sekitar pukul 9.30 malam apabila ramai yang berjalan kaki balik dari surau-surau berdekatan selepas menunaikan solat terawih.
Kedai-kedai kopi di tepi-tepi jalan kampung juga mula dipenuhi motosikal golongan warga emas yang gemar menikmati teh tarik panas selepas seharian berpuasa.
Seorang penduduk di Kampung Ribu mahu dikenali sebagai Amy (perempuan) berkata kemeriahan sambutan Pesta Panjut lebih meriah tahun ini apabila lebih ramai perantau dilihat pulang ke kampung halaman.
"Banyak yang datang singgah ke sini bawa anak-anak main bunga api. Tapi ramai yang kita tak kenal. Mungkin orang dari daerah lain.
"Seronok jugalah. Sebab dah lama tak rasa meriah macam ni sejak pandemik Covid-19 hari itu," katanya sambil memerhatikan anak-anak saudaranya bermain di depan replika tersebut.
Lampu di bandar lebih terang
Sementara itu, lampu-lampu perhiasan, papan LED dan cahaya dari kenderaan yang memenuhi jalan Tunku Abdul Rahman (TAR) masih terang benderang meskipun jam sudah melepas pukul 4.30 pagi.
Bagaikan satu tradisi, jalan TAR kekal menjadi lokasi tumpuan penduduk-penduduk di bandar untuk mendapatkan keperluan menjelang Aidilfitri.
Seperti mereka yang tinggal di kampung, mereka di bandar juga "sakan" bermain bunga api dan mercun di padang dan kawasan lapang.
Di Putrajaya, tapak berbuka puasa berdekatan Masjid Tuanku Mizan Zainal Abidin bertukar menjadi tenpat kanak-kanak bermain selepas ibu bapa selesai menunaikan solat terawih.
Selain bermain, ada juga yang menyambung menikmati juadah berbuka puasa yang belum habis beberapa jam sebelumnya.
Bercakap kepada MalaysiaNow, Zafran, seorang anggota kastam berkata anak-anaknya tidak dapat merasai pengalaman menyambut Aidilfitri seperti yang dialaminya ketika kecil di kampung.

Ribuan pengunjung memenuhi Bazar Aidilfitri di Jalan Tunku Abdul Rahman in Kuala Lumpur.

Dengan keadaan mereka sekeluarga yang tinggal di tingkat lapan kuarters kerajaan menyebabkan aktiviti dan pergerakan anak-anaknya terbatas.
"Datang ke padang macam kat sini pun okay sebab ramai budak-budak lain yang bermain.
"Mereka boleh main bersama. Bila dah penat, terus balik dan tidur. Kita pun sama boleh berehat dan sambung kerja esok."
Di media sosial juga tidak kurang hebatnya apabila banyak pihak menjadi tular selepas berkongsikan visual dan foto perhiasan rumah masing-masing sempena sambutan hari lebaran.
Tidak mengira sama ada di Felda, taman perumahan atau rumah flat kos rendah masing-masing menunjukkan bakat yang tersendiri dalam menghias rumah.
Bercakap kepada MalaysiaNow, seorang pengguna TikTok @AinaRosli berkata ayahnya menghabiskan kira-kira RM200 untuk membeli lampu perhiasan, batang kayu untuk pelita, dan beberapa alatan lain untuk menaikkan seri laman rumah mereka di Segamat, Johor.
"Raya cuma setahun sekali. Anak-anak dan cucu dia semua nak balik.
"Sebab tu dia sanggup keluar belanja dan kemas laman rumah. Tiap-tiap tahun dia begitu," katanya.


Kes harian turun ke paras 2,000, 10 lagi terkorban

2,078 kes baru Covid-19 direkodkan semalam menjadikan jumlah keseluruhan sebanyak 4,759,830 kes.
Sebanyak 3,290 pesakit turut dilaporkan sembuh, menjadikan jumlah keseluruhan kes sembuh sebanyak 4,685,979.
Ketika ini, 37,696 kes aktif direkodkan, dengan 36,187 atau 96% daripadanya sedang menjalani kuarantin kendiri.
Dalam pada itu, 31 (0.1%) kes kini berada di pusat kuarantin sementara 1,409 (3.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 69 kes dan 39 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.5% dengan kes Covid-19 merangkumi 18.5%.
10 lagi kematian dilaporkan termasuk tiga kes kematian sebelum tiba di hospital menjadikan kes keseluruhan sebanyak 36,155 orang.


97.5% dewasa, 87.1% remaja lengkap divaksinasi

Sebanyak 22,831,577 individu atau 97.5% populasi dewasa di negara ini lengkap menerima suntikan vaksin Covid-19, setakat 11.59 malam tadi.Kementerian kesihatan menerusi laman CovidNow memaklumkan sejumlah 98.8% atau 23,132,540 individu dewasa di negara ini telah menerima sekurang-kurangnya satu dos vaksin.Sementara itu, 87.1% atau 2,742,885 individu remaja berumur antara 12 hingga 17 tahun telah melengkapkan vaksinasi mereka dan 2,838,825 individu atau 90.1% telah menerima sekurang-kurangnya satu dos suntikan vaksin.Dalam pada itu, statistik harian menunjukkan sejumlah 176,463 dos vaksin telah diberikan yang melibatkan 167,684 dos penggalak dengan 5,275 lengkap dos dan 3,504 dos pertama.Perkembangan itu menjadikan jumlah kumulatif pemberian vaksin menerusi Program Imunisasi Covid-19 meningkat kepada 56,576,586 dengan 5,226,764 daripadanya adalah dos penggalak.


Deepak tarik balik rayuan masukkan Najib, Rosmah dalam saman keluarga PI Bala

Ahli perniagaan J.R. Deepak Jaikishan menarik balik rayuannya bagi memasukkan nama bekas perdana menteri Najib Razak, isterinya Rosmah Mansor dan enam lagi sebagai pihak ketiga dalam saman yang difailkan keluarga penyiasat persendirian (PI) mendiang  P. Balasubramaniam.Panel tiga hakim Mahkamah Rayuan diketuai Kamaludin Md Said membatalkan rayuan itu selepas peguam Vinod Kamalanathan yang mewakili Deepak memaklumkan bahawa beliau telah menerima arahan daripada anak guamnya untuk menarik balik rayuan.Kamaludin turut memerintahkan Deepak untuk membayar kos RM1,000 kepada setiap peguam yang mewakili lapan responden.Selain Najib dan Rosmah, enam yang lain ialah adik-beradik Najib iaitu Ahmad Johari dan Mohd Nazim, peguam Cecil Abraham, Sunil Abraham, Arulampalam Mariampillai dan pesuruhjaya sumpah Zainal Abidin Muhayat.Turut bersidang Azizah Nawawi dan Ahmad Nasfy Yasin. Prosiding itu dikendalikan menerusi sidang video.Pada 6 Ogos tahun lepas, Mahkamah Tinggi Kuala Lumpur menolak permohonan Deepak untuk memasukkan semula nama kelapan-lapan responden sebagai pihak ketiga dalam saman yang difailkan balu Balasubramaniam, A. Santamil Selvi dan tiga anaknya iaitu B. Kishen, B. Menaga dan B. Reeshi.Di Mahkamah Tinggi itu, peguam David Matthews yang mewakili Najib dan Rosmah memberitahu pemberita bahawa mahkamah menolak permohonan Deepak atas alasan beliau gagal membuktikan satu kes prima facie serta permohonannya tidak mempunyai butiran lengkap.Balasubramaniam, yang juga dikenali sebagai P.I Bala, adalah saksi penting dalam kes pembunuhan model warga Mongolia Altantuya Shaariibuu pada 2006. P.I. Bala meninggal dunia akibat serangan jantung pada 15 Mac 2013, beberapa minggu selepas pulang dari India.Santamil Selvi memfailkan semula saman terhadap Deepak dan kelapan-lapan responden selepas saman pertamanya ditolak.Dalam penyataan tuntutan, Santamil Selvi dan anak-anaknya mendakwa bahawa mereka terpaksa hidup dalam buangan di India selama 56 bulan mulai 4 Julai 2008 susulan pendedahan Balasubramaniam dalam akaun berkanun keduanya berhubung kes pembunuhan Altantuya.Santamil Selvi dan anak-anaknya memohon ganti rugi berjumlah RM840,000 termasuk kos menyewa sebuah pangsapuri di Chennai, India; yuran sekolah dan kehilangan pendapatan sebagai guru tadika, pinjaman perumahan, kos pengangkutan, ganti rugi am, ganti rugi khas dan kos.Kecuali Deepak, kelapan-lapan responden telah memfailkan permohonan di Mahkamah Tinggi Kuala Lumpur untuk membatalkan saman kedua Santamil Selvi namun  gagal.Bagaimanapun, mereka berjaya di peringkat Mahkamah Rayuan untuk mengenepikan keputusan Mahkamah Tinggi.Deepak kemudian memfailkan permohonan di Mahkamah Tinggi untuk memasukkan kelapan-lapan individu sebagai pihak dalam saman itu.


Isteri presiden Ukraine kunjungi setiausaha agung PBB

Olena Zelenska, isteri Presiden Ukraine Volodymyr Zelenskyy, mengunjungi Setiausaha Agung Pertubuhan Bangsa-Bangsa Bersatu (PBB) António Guterres pada Selasa.
Zelenska diiringi oleh Perdana Menteri Ukraine Denys Shmyhal. Menurut petugas PBB, pertemuan mereka berlangsung selama kira-kira sejam.
Topik perbincangan dengan Guterres tidak dapat disahkan kerana delegasi Ukraine enggan mengulas.
Suami Zelenska tidak menghadiri sesi ke-77 Perhimpunan Agung Pertubuhan PBB di New York dan ucapannya dibuat menerusi rakaman video.
Zelenska dijangka merasmikan pameran pada Rabu. Diplomat memberitahu Sputnik bahawa beliau  mungkin duduk di Dewan Perhimpunan Agung semasa ucapan suaminya disiarkan pada Rabu.
PBB mengesahkan Guterres bertemu Shmyhal dan Zelenska pada Selasa.
"Setiausaha agung bertemu dengan Denys Shmygal, perdana menteri Ukraine, dan Olena Zelenska, wanita pertama Ukraine," katanya sambil menambah bahawa setiausaha agung dan perdana menteri membincangkan konflik di Ukraine, termasuk kesannya terhadap situasi kemanusiaan, hak asasi manusia, dan keselamatan nuklear di negara itu.
“Wanita pertama itu membincangkan kepentingan melindungi wanita dan kanak-kanak Ukraine yang terjejas akibat perang. Setiausaha Agung mengulangi sokongan penuh PBB untuk terus memberikan bantuan kemanusiaan.
"Setiausaha agung turut memuji Ukraine atas penglibatan berterusannya dalam pelaksanaan inisiatif Bijian Laut Hitam, dan mengulangi kesediaan PBB untuk meneruskan usahanya bagi mengelak krisis makanan global," kata PBB.


Muhyiddin negatif Covid-19

Keputusan ujian saringan Covid-19 bagi sampel kedua terhadap Perdana Menteri Muhyiddin Yassin pada Rabu lalu disahkan negatif, sekali gus mengesahkan beliau bebas COVID-19.Muhyiddin dalam hantaran terbaharu akaun Facebooknya berkata tempoh kuarantin kendiri beliau juga tamat semalam.“Seperti yang dimaklumkan sebelum ini, Muhyiddin dinasihatkan oleh Kementerian Kesihatan (KKM) untuk menjalani kuarantin kendiri selama 14 hari.“KKM telah menjalankan ujian saringan pengesanan Covid-19 bagi sampel kedua ke atas Perdana Menteri pada 14 Oktober dan telah disahkan negatif pada hari berikutnya,” kata hantaran itu.Sehubungan itu, kedua-dua ujian pengesanan Covid-19 disahkan negatif dan tempoh kuarantin kendiri tamat pada 16 Oktober,” demikian menurut hantaran itu.


Saya bukan paling berkuasa, speaker ingatkan pengkritik cabaran adakan sidang Parlimen hibrid

Speaker Dewan Rakyat Azhar Harun berkata beberapa pengkritik yang mendesaknya membuka semula Parlimen mengabaikan prosedur dan proses serta kerangka Perlembagaan, mengatakan kebanyakan gesaan dihalakan kepadanya hanyalah berdasarkan anggapan beliau mempunyai kuasa besar sebagai Yang di-Pertua Dewan Rakyat.Azhar berkata dakwaan serupa juga dibuat setelah pengumuman yang dibuat baru-baru ini bahawa kerajaan sedang mengkaji pelaksanaan persidangan hibrid sepanjang pandemik, sebuah langkah yang mendapat respons positif daripada beliau dan rakan sejawatnya di Dewan Negara, Rais Yatim.“Nampak macam saya boleh menasihati raja dan juga perdana menteri,” kata Azhar yang lebih dikenali sebagai Art Harun, kepada MalaysiaNow.“Semua naratif itu menunjukkan kononnya saya adalah orang yang paling berkuasa,” tambahnya.Azhar berkata, proses utama dalam pelaksanaan persidangan hibrid akan dilakukan di dua peringkat jawatankuasa dwipartisan, iaitu Jawatankuasa Pemilih dan Jawatankuasa Peraturan Mesyuarat.Kedua-dua jawatankuasa itu dianggotai ahli Parlimen dari pihak kerajaan dan pembangkang.Beliau berkata walaupun dirinya merupakan pengerusi bagi kedua-dua jawatankuasa tersebut, beliau tidak memiliki hak mengundi kerana beliau bukan seorang ahli Parlimen yang dipilih melalui pilihan raya.“Ia bukan keputusan saya, saya bukannya boleh petik jari dan harap ia boleh berlaku. Saya hanya boleh bawa cadangan kepada jawatankuasa namun para anggotanya, ahli Parlimen yang perlu bincang.“Untuk itu, mana-mana ahli jawatankuasa boleh membawa cadangan, bukan hanya saya seorang,” katanya.Katanya, sebarang cadangan mesti dikemukakan kepada kedua-dua jawatankuasa ini untuk diluluskan.“Setelah jawatankuasa bersetuju, ia harus dibentangkan dan dipersetujui Dewan Rakyat.“Akan tetapi pertamanya, kedua-dua jawatankuasa mesti bermesyuarat. Bagaimanapun, di bawah perintah darurat, mereka tidak boleh bertemu. Kerana itu, ia mesti dipinda,” kata Azhar.“Saya tidak boleh petik jari kemudian harap ia berlaku.”Minggu lalu, Takiyuddin Hassan, menteri yang memegang portfolio undang-undang berkata sistem hibrid untuk persidangan Parlimen sedang dipertimbangkan kerajaan dan beliau mengadakan mesyuarat bersama Azhar dan Rais bagi membincangkan isu tersebut.Sebuah jawatankuasa juga dibentuk bagi mengkaji butiran proses pelaksanaan sidang Parlimen hibrid.Parlimen digantung sejak perintah darurat diisytiharkan bagi memerangi pandemik Covid-19 pada bulan Januari tahun ini.Wujud beberapa desakan daripada beberapa ahli Parlimen, termasuk Timbalan Speaker Dewan Rakyat Azalina Othman Said dari Umno, supaya Parlimen bersidang secara maya.Cabaran-cabaran persidangan Parlimen hibridAzhar berkata banyak cabaran perlu dihadapi dalam sidang perbahasan Parlimen hibrid, antaranya tradisi proses penelitian sepanjang perbahasan, seperti dalam sistem Westminster yang diamalkan di Malaysia.Beliau berkata bahagian teknikal proses persidangan hibrid pula yang memerlukan kehadiran ahli Parlimen secara maya dan fizikal dalam sidang Dewan Rakyat mungkin dilihat mudah, namun masih ada perincian lain yang memerlukan pertimbangan teliti.Ia merangkumi aspek undang-undang dan prosedur semasa persidangan maya Dewan Rakyat yang mana tidak semua tatacara perbahasan boleh dilakukan.“Sebagai contoh, di Australia anda tidak boleh mencelah semasa perbahasan. Sebaliknya, anda diminta memberi notis 15 minit untuk mencelah perbahasan.”Menurut Azhar bahagian yang lebih penting untuk disedari, di Australia, ahli Parlimen yang menghadiri sidang Parlimen hampir tidak memiliki hak untuk mengundi, atau dikira sebagai anggota kuorum.“Jadi, apabila ada yang mengatakan ia adalah satu perkara yang mudah, sebenarnya ia tidak semudah yang disangka,” katanya.Azhar juga turut berkata terdapat kekeliruan mengenai jumlah ahli Parlimen yang dibenarkan hadir secara fizikal di Dewan Rakyat semasa proses hibrid.“Ada yang berpendapat hanya 26 ahli Parlimen yang dibenarkan hadir secara fizikal sementara yang lain diminta untuk menyertainya secara maya,” katanya.Azhar berkata, 26 ahli Parlimen yang diwajibkan hadir secara fizikal harus memenuhi syarat kuorum.“Selebihnya mungkin diberi pilihan untuk hadir sama ada secara fizikal atau maya, perkara ini tentu sahaja tertakluk kepada SOP yang berkuat kuasa ketika itu.”


Hanya 0.81% kes baru Covid babit Kategori 3-5

Sebanyak 186 kes iaitu 0.81% daripada 23,100 kes baru Covid-19 yang dicatatkan semalam terdiri daripada Kategori Tiga, Empat dan Lima.Ketua Pengarah Kesihatan Dr Noor Hisham Abdullah dalam kenyataan hari ini memaklumkan baki 22,914 kes atau 99.19% terdiri daripada kategori satu dan dua, pertambahan kes baharu ini menjadikan jumlah kumulatif kepada 3,442,736 kes.“Daripada 186 kes kategori tiga, empat dan lima yang dilaporkan, 39 kes tidak divaksin atau belum lengkap vaksinasi, 84 kes telah menerima dua dos vaksin Covid-19 tetapi belum menerima dos penggalak,” katanya.Beliau berkata pada semalam, kes Covid-19 yang dimasukkan ke hospital adalah sebanyak 1,555 kes dan daripada jumlah itu, 592 kes (38.1%) adalah Kategori Tiga, Empat, dan Lima manakala baki 963 kes (61.9%) terdiri daripada Kategori Satu dan Dua.Mengenai jumlah kes sembuh, sebanyak 30,624 kes dilaporkan menjadikan kumulatif kes sembuh 3,116,564 di mana kes sembuh melebihi kes baru.Mengenai penggunaan katil unit rawatan rapi (ICU) Covid-19 di hospital, Noor Hisham berkata lapan negeri menunjukkan peratusan pengisian 50% atau lebih iaitu Sabah sebanyak 53%, Perlis (55%), Perak (58%), Kuala Lumpur (65%), Putrajaya (67%), Melaka (61%), Johor (63%) dan Kelantan (70%).Dr Noor Hisham berkata secara keseluruhannya, setiap negeri telah bersiap siaga dengan pelan tindak balas cepat sekiranya berlaku peningkatan kes yang memerlukan kemasukan ke pusat kuarantin dan rawatan Covid-19 berisiko rendah (PKRC), hospital dan ICU.Mengenai perbezaan data harian kemasukan kes Covid-19 ke hospital berbanding kes Covid-19 Kategori Satu hingga Lima yang baru didiagnosis setiap hari, beliau memaklumkan perkara itu disebabkan keadaan klinikal pesakit yang dinamik iaitu mungkin merosot atau bertambah baik sepanjang dijangkiti Covid-19.“Misalnya, semasa didiagnosis, mungkin pesakit tersebut berada pada kategori 2A dan diisolasi di rumah melalui perintah pengawasan dan pemerhatian di rumah (HSO) digital, namun status kesihatan pesakit boleh merosot ke kategori tiga atau lebih dan memerlukan kemasukan ke hospital.“Pada masa sama, terdapat juga kes-kes Covid-19 berisiko tinggi daripada kategori satu dan dua yang memerlukan kemasukan ke PKRC dan hospital sebagai langkah berjaga-jaga,” katanya


KPM benar murid, guru pakai baju sukan susulan cuaca panas

Murid, guru dan anggota kumpulan pelaksana di semua institusi pendidikan bawah Kementerian Pendidikan (KPM) dibenarkan untuk memakai baju sukan yang sopan susulan cuaca panas dan kering yang melanda negara ketika ini.
KPM dalam satu kenyataan berkata, kementerian bersetuju memberi kebenaran tersebut bagi menggelakkan sebarang komplikasi kepada kesihatan.
“Bagi murid yang memakai pakaian seragam sekolah, pemakaian tali leher juga tidak diwajibkan.
“Pihak sekolah diminta untuk sentiasa memantau keadaan cuaca dari semasa ke semasa supaya tindakan segera dapat diambil bagi menjamin kebajikan, kesihatan dan keselamatan murid, guru dan anggota kumpulan pelaksana,” katanya.
Menurut KPM, fenomena ini merupakan keragaman iklim yang berlaku secara tidak tetap.
“Keadaan cuaca panas boleh mencetuskan gelombang haba yang memudaratkan kesihatan.
Sementara itu, KPM sentiasa menitikberatkan penjagaan kebajikan, kesihatan dan keselamatan murid, guru dan anggota kumpulan pelaksana semasa menghadapi cuaca panas dan kering berpanjangan yang sedang melanda negara.


Boris Johnson akan letak jawatan sebagai PM

Boris Johnson akan mengumumkan peletakan jawatab sebagai perdana menteri hari ini, selepas hilang sokongan Kabinet dan ahli parlimen Parti Konservatif apabila mereka menganggap beliau tidak lagi mampu menjalankan pentadbiran kerajaan.
Sumber Downing Street turut mengesahkan Johnson akan mengumumkan peletakan jawatannya.
Pengunduran Johnson itu telah diramalkan apabila 50 peletakan jawatan menteri diserahkan kepadanya sejak Selasa.
Sejak dua jam lalu, lapan menteri termasuk dua setiausaha kerajaan telah menyerahkan peletakan jawatan, menyebabkan beliau tidak lagi dapat mengelak selain meletakkan jawatan.
Johnson memegang jawatan perdana menteri hampir tiga tahun lalu, berjanji untuk membawa keluar Britain dari Kesatuan Eropah dan menyelamatkan negara selepas krisis referendum Brexit pada 2016.
Sejak itu, pemimpin Konservatif menunjukkan sokongan mereka terhadap bekas wartawan dan datuk bandar London.
Sokongan terhadap itu ditunjukkan pada pilihan raya 2019.
Bagaimanapun, pendekatan pentadbirannya yang agresif selain terpalit dengan beberapa siri skandal telah mengurangkan keyakinan penggubal undang-undangnya negara itu terhadapnya.
Tinjauan pendapat juga menunjukkan beliau tidak lagi popular dalam kalangan orang ramai.


Perlombongan nadir bumi dedah risiko toksik

Menteri Besar Kedah Muhammad Sanusi Md Nor pada minggu lepas mengumumkan kerajaan negeri bercadang untuk melombong unsur nadir bumi (REE) yang bernilai RM62 bilion.Unsur nadir bumi diekstrak daripada bijih dan mineral memandangkan ia tidak kerap dijumpai dalam kepekatan deposit yang boleh dilombong.Unsur nadir bumi ini sering ditemui selaras dengan radioaktiviti yang signifikan memandangkan bijih dan mineral ini secara semula jadi mengandungi uranium dan torium.Terdapat 17 unsur nadir bumi iaitu skandium, ytrium, lantanum, serium, praseodimium, neodimium, prometium, samarium, europium, gadolinium, terbium, disprosium, holmium, erbium, tulium, iterbium dan lutetium.Jenis nadir bumi bukan radioaktif manakah yang ditemui di Kedah?Perlombongan dan pemprosesan nadir bumi merupakan proses paling berbahaya kepada alam sekitar berbanding aktiviti perlombongan lain, disebabkan sisa radioaktif terbentuk.Ia mempunyai kesan alam sekitar serius jika tidak diuruskan dengan sempurna.Amang radioaktif paras rendah daripada kehadiran torium dan uranium dalam unsur nadir bumi berpotensi mendatangkan bahaya dan pengendalian yang tidak sempurna bahan ini boleh mengakibatkan kerosakan kesihatan dan alam sekitar yang amat besar sekali.Torium dan uranium kekal radioaktif selama beratus tahun dan pendedahan kepadanya dikaitkan dengan peningkatan risiko kanser paru-paru, pankreas dan lain-lain.Perlombongan unsur nadir bumi telah menyebabkan pencemaran tanah dan air: Sisa radioaktif boleh melarut resap ke dalam persekitaran akuatik dan diserapkan oleh tumbuh-tumbuhan akuatik yang kemudiannya boleh terkumpul secara biologi dan berpotensi memasuki rantaian makanan manusia jika haiwan ternakan atau manusia memilih untuk memakan tumbuh-tumbuhan.Pendedahan kepada sisa radioaktif boleh membawa kepada kanser, masalah pernafasan, kehilangan gigi malah kematian.Kumpulan paling berisiko adalah kanak-kanak memandangkan sisa radioaktif boleh memberikan kesan kepada perkembangan neurologi kanak-kanak, menjejaskan kecerdikan mereka dan berpotensi menyebabkan hilangan ingatan.Tidak ada di mana pun juga kesan sampingan terhadap manusia dan ekologi daripada industri yang lebih ketara berbanding di China di mana lebih daripada 80% pengeluaran unsur nadir bumi dunia.Di wilayah Jiangzxi, perlombongan nadir bumi telah membawa kepada pencemaran tanah dan air yang meluas sementara kolam pembersihan konkrit dan kolam air sisa berlapiskan plastik memenuhi bukit.Setelah pembersihan tapak yang tercemar ini bermula, Kementerian Industri dan Teknologi Maklumat China menganggarkan kos pembersihan berjumlah 38 bilion yuan (RM23.69 bilion).Menurut pihak berkuasa China ia akan mengambil 50 hingga 100 tahun sebelum alam sekitar boleh pulih sepenuhnya dan harga yang terpaksa dibayar oleh penduduk tempatan amat tinggi.Di wilayah Jiangxi, dua kaedah yang digunakan untuk mengekstrak nadir bumi: kaedah pertama melibatkan pengeluaran lapisan tanah atas dan membawanya ke kolam pembersihan, di mana asid dan bahan kimia digunakan untuk memisahkan pelbagai unsur nadir bumi daripada tanah liat, tanah dan batu.Proses kedua melibatkan penggerudian lubang ke dalam bukit dengan memasukkan paip PVC dan hos getah, dan mengeluarkan tanah menggunakan campuran air dan bahan kimia.Campuran ini kemudiannya dipam terus atau diangkut ke kolam pembersihan untuk pemisahan unsur nadir bumi.Pegawai China berkata perlombongan membuang jumlah ammonia dan sebatian nitrogen yang berlebihan ke dalam air bawah tanah di wilayah itu.Bahan pencemar lain seperti kadmiun dan plumbum dikeluarkan ketika proses perlombongan dan pendedahan jangka panjang kepada bahan ini juga mendedahkan risiko kesihatan.Perlombongan nadir bumi telah membawa kepada bahan radioaktif melekat kepada unsur dalam beberapa kawasan menurut penyelidik yang mengkaji kesan kesihatan dan alam sekitar.Katanya hasil akhir boleh menjadi kanser sistem saraf seperti kanser tulang, kanser kulit dan kardiovaskular serta gangguan pernafasan.Di negara kita di kilang nadir bumi di Bukit Merah di Perak, Persatuan Pengguna Pulau Pinang atau CAP pernah mendokumentasikan kes kecacatan kelahiran dan leukemia dalam tempoh lima tahun dalam komuniti itu.Doktor berkata pencemaran torium daripada kilang telah membawa kepada peningkatan kes kanser.Syarikat Asian Rare Earth juga menjual kalsium fosfat, produk sampingan pemprosesan nadir bumi sebagai baja yang menurut bekas penduduk Bukit Merah, lembu yang memakan rumput (yang ditanam menggunakan baja itu) semuanya mati.Kilang itu yang dikendalikan oleh Mitsubishi Chemical ditutup pada 1992 di tengah-tengah bantahan daripada penduduk, pencinta alam sekitar dan ahli politik Jepun.Syarikat itu terlibat dalam usaha pembersihan yang bernilai AS$ 100 juta (RM407 juta) yang memerlukan membuang lebih daripada 80,000 tong keluli sisa radioaktif ke tempat penyimpanan di kaki bukit.Agensi Perlindungan Alam Sekitar Amerika Syarikat menyenaraikan Bukit Merah sebagai salah sebuah tapak pembersihan sisa radiaoaktif terbesar di Asia.Ia kelihatan seperti sejarah berulang sejarah dengan kilang nadir bumi Lynas Advanced Material Plant (LAMP), yang akan menjadi fasiliti pemprosesan nadir bumi terbesar di dunia.Operasi Lynas, projek kompleks yang melibatkan bahaya radiasi dipercepatkan untuk kelulusan tanpa ditempatkan fasiliti pelupusan kekal.Sejak ia dimulakan pada 2012, ia telah mengumpulkan sisa yang dinamakan sisa Water Leached Purification (WLP) yang radioaktif berjumlah 451,564 tan metrik dan sisa Neutralisation Underflow (NUF) yang diklasifikasikan sebagai sisa berjadual, berjumlah 1.2 juta tan metrik sehingga Februari 2018.Pada masa ini, timbunan sisa terkumpul secara terbuka dalam kawasan kilang Lynas.Keupayaan simpanan NUF telah mencapai hadnya pada Jun 2018 dan memerlukan tapak pelupusan yang masih tiada.Hingga ke tarikh ini orang ramai masih tidak mengetahui rancangan Fasiliti Pelupusan Kekal.Laporan Jawatankuasa Eksekutif (ECR) pada 2018 berhubung Lynas menyatakan bahawa punca utama pencemaran enapan di Sungai Balok adalah daripada operasi LAMP.Memetik Laporan Penilaian Kesan Radiologi (2016), ia menyatakan “terdapat peningkatan ketara statistik dalam radioaktiviti U 238 daripada enapan sungai di lokasi sisa buangan LAMP berbanding lokasi di hilir sungai”.Ini bermakna bahan radioaktif seperti Uranium-238 mampu untuk berada dalam air dan berkumpul dalam enapan di dasar sungai.Haiwan-haiwan dan tumbuhan di bahagian dasar sungai mampu untuk mengumpul bahagian radioaktif dari sungai dan enapan.ECR juga mendapati ketidakpatuhan dengan beberapa logam berat (plumbum nikel, kromium dan merkuri) dalam air bawah tanah khususnya amat membimbangkan.Memandangkan kepada bahaya alam sekitar dan kesihatan serta masalah yang dikaitkan dengan perlombongan nadir bumi iaitu sisa radioaktif; pencemaran logam berat; penyimpanan dan pelupusan sisa; dan jangka hayat; menteri besar mestilah menyedari bahawa isu dan masalah ini perlu ditanggung oleh kerajaan negeri dan penduduk Kedah.Ia akan membawa kemusnahan yang tidak dapat dipulihkan; kemusnahan hutan; kemusnahan kawasan tadahan air; landskap akan menjadi seperti padang pasir; keracunan tanah dan air; dan krisis kesihatan awam.Kos kewangan, sosial dan ekologi amat besar. Pengalaman Malaysia dan legasi toksik yang sepatutnya menjadi peringatan yang perlu direnung dan Kedah perlu mempelajari daripadanya.Adakah Jabatan Alam Sekitar Kedah mempunyai keupayaan untuk memantau dan menilai perlombongan dan pemprosesan unsur nadir bumi, menyelia penutupan dan kelulusan tanah yang sesuai untuk fasiliti pelupusan kekal dan pelupusan sisa toksik?Berdasarkan kepada bahaya yang dikemukakan di atas, CAP menggesa kerajaan negeri dan persekutuan untuk mengisytiharkan moratorium terhadap sebarang perlombongan, pengeluaran dan penapisan unsur nadir bumi, penyimpanan dan pelupusan sisa.Penulis merupakan Presiden Persatuan Pengguna Pulau Pinang* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Pertandingan jawatan tertinggi Umno boleh sebabkan perpecahan, kata Tok Mat

Dalam usaha parti untuk bangkit semula selepas kekalahan teruk pada Pilihan Raya Umum Ke-15 (PRU15), pertandingan bagi jawatan tertinggi parti termasuk presiden pada pemilihan akan datang, sedikit sebanyak boleh menyebabkan perpecahan dalaman.
Timbalan Presiden Umno Mohamad Hasan berkata dalam keadaan Umno yang disifatkannya sedang "jatuh" sekarang, adalah lebih wajar untuk jawatan itu tidak dicabar.
“Kalau boleh dalam keadaan kita jatuh terduduk ini, sebaiknya jawatan presiden dan lain-lain itu eloklah menang tanpa bertanding, kerana kalau bertanding sedikit sebanyak ia akan menyebabkan perpecahan,” katanya kepada pemberita selepas perasmian serentak Persidangan Wanita, Pemuda dan Puteri Umno malam tadi.
Bagaimanapun, Mohamad yang juga timbalan pengerusi Barisan Nasional (BN) itu, terbuka untuk menerima cabaran daripada mana-mana pihak bagi jawatan timbalan presiden dan mempertahankannya pada pemilihan yang dijangka diadakan pada pertengahan tahun ini.
“Saya terbuka… (untuk) siapa yang nak bertanding (lawan), saya mempertahankan (jawatan timbalan presiden), saya tiada isu,” katanya.
Sementara itu menjawab mengenai jawatankuasa yang diketuai Ketua Pemuda Umno Asyraf Wajdi Dusuki, bagi meneliti beberapa usaha termasuk kerjasama bagi Pilihan Raya Negeri (PRN) di enam negeri, Mohamad berkata jawatankuasa itu akan membentangkan hasilnya kepada Umno sebelum membuat sebarang keputusan.
“Jawatankuasa ini akan berjumpa, teliti pandangan semua pihak, jangan pandang di dalaman sahaja, kumpulkan (pandangan) sama ada baik untuk parti ataupun tidak, kerana kita nak parti bangun semula,” katanya.
Ditanya adakah BN akan bekerjasama dengan Pakatan Harapan (PH) untuk PRN itu, Mohamad berkata Umno belum membuat keputusan dan jawatankuasa berkenaan, belum bersidang.
Terdahulu dalam ucapan perasmiannya, Mohamad berkata Asyraf Wajdi diberi tanggungjawab sebagai ketua sekretariat oleh presiden Umno, untuk meneroka jalan terbaik bagi parti dalam menghadapi PRN akan datang melibatkan Kedah, Kelantan, Terengganu, Negeri Sembilan, Selangor dan Pulau Pinang.


Radzi Jidin calon PN di Putrajaya

Naib Presiden Bersatu, Radzi Jidin diumumkan sebagai calon Perikatan Nasional (PN) bagi kerusi Parlimen Putrajaya pada Pilihan Raya Umum ke-15 (PRU15), 19 November ini.
Pengumuman menteri pendidikan itu sebagai calon Putrajaya dibuat Pengerusi PN Muhyiddin Yassin, yang juga presiden Bersatu, pada program Jelajah Prihatin PN Parlimen Putrajaya, di Putrajaya, malam tadi.
Radzi pada PRU14 bertanding di kerusi Parlimen Ketereh namun kalah kepada Annuar Musa. Beliau kemudiannya dilantik sebagai senator pada 17 Julai 2018.
Pada PRU14, Bendahari Umno Tengku Adnan Tengku Mansor, mengekalkan kerusi Parlimen Putrajaya apabila menang dengan majoriti 3,372 undi mengalahkan calon PAS, Zainal Abidin Kidam dan calon PKR, Samsu Adabi Mamat.
Dalam pada itu, Muhyiddin turut mengumumkan slogan PN untuk PRU15 iaitu prihatin, bersih dan stabil dengan laungan PN Best! .
“Ini tagline yang kita akan laungkan pada PRU15 dan PN Best adalah harapan kita,” katanya.
PN dianggotai Bersatu, PAS, Gerakan, Parti Solidariti Tanah Airku (STAR) dan Parti Maju Sabah (SAPP).
Suruhanjaya Pilihan Raya (SPR) menetapkan hari pengundian PRU15 pada 19 November dengan penamaan calon pada 5 November manakala pengundian awal pada 15 November ini.


Perbadanan Biodiversiti Tasik Chini perlu libatkan kami, kata Orang Asli

Usaha kerajaan Pahang untuk memulihkan Tasik Chini menerusi cadangan menubuhkan Perbadanan Biodiversiti Tasik Chini wajar dipuji, namun ia tidak akan lengkap tanpa penglibatan komuniti Orang Asli yang mendiami kawasan sekitar itu.Penubuhan perbadanan itu dicadangkan Menteri Besar Pahang Wan Rosdy Wan Ismail sebagai memperkasakan usaha pemulihan ekosistem Tasik Chini yang semakin teruk akibat aktiviti perlombongan bijih dan pembalakan.Sebanyak RM20 juta diperuntukkan kerajaan Pahang untuk usaha pemulihan Tasik Chini yang terjejas akibat aktiviti perlombongan dan pembalakan.Selain penubuhan perbadanan, penanaman semula pokok antara usaha yang dilakukan kerajaan negeri.Namun di sebalik semua usaha itu, aktivis Orang Asli Tasik Chini Hasam Ismail berkata, suara Orang Asli sebagai penduduk asal turun-temurun di tasik itu perlu didengari oleh kerajaan negeri.“Ramai pihak di luar sana tidak tahu, bahawa hutan ini merupakan ‘supermarket’ kami, Tasik Chini ini ialah ‘ice box’ kami.“Tambah-tambah dalam keadaan pandemik ini, yang mana kami rasa amat tertekan dengan kualiti hidup kami… Nak bergantung kepada hasil bumi sudah tidak ada,” katanya kepada MalaysiaNow.Orang Asli suku Jakun menggemburkan tanah di kebun sayurnya yang diusahakan berhampiran hutan di Kampung Melai, Tasik Chini.Terletak kira-kira 100 kilometer dari Kuantan, Tasik Chini yang berkeluasan 5,026 hektar itu merupakan tapak rizab biosfera Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (Unesco) pertama di negara ini.Katanya, kerisauan komuniti Orang Asli ialah sumber makanan dan ekonomi mereka di tasik dan di hutan yang semakin terjejas akibat aktiviti perlombongan dan pembalakan.“Saya mintalah kepada kerajaan, kawasan yang dikeluarkan daripada gazet terdahulu, kembalikan semula seperti yang asal.“Hak kami di sini untuk teruskan cara hidup dan budaya kami, hak kami terhadap tanah harap tidak dinafikan,” katanya.Hasam memberitahu, aktiviti perlombongan dan pembalakan bukan sahaja merosakkan Tasik Chini, malah aspek lain kehidupan Orang Asli.“Bila sudah mula perlombongan, kita nak masuk ke kawasan itu pun tidak boleh, walaupun sekadar untuk lalu ke kawasan yang kami hendak tuju.Orang asli suku Jakun, Rosni Baharin berdiri sambil memegang pancing dan bekas umpan cacing tanah berhampiran jeti Kampung Tanjung Puput.Sedangkan jalan yang ada dalam kawasan itu bukannya dibuat semasa perlombongan, tapi itu denai tradisi kami untuk memburu, mencari herba.. semua sudah musnah.“Bila kawasan itu sudah jadi hak mereka (perlombongan), hak kami dinafikan,” katanya.Hasam berkata, aktiviti perlombongan tidak memberikan apa-apa kebaikan kepada komuniti Orang Asli namun mereka terpaksa menanggung akibat buruk aktiviti perlombongan.Sementara itu, aktivis alam sekitar dan kemanusiaan Hugs Project, Laili Basir berkata, kerajaan negeri tidak lagi boleh mengenepikan suara orang Asli yang merupakan sebahagian ekosistem tasik.“Suka atau tidak, dipaksa atau tidak, kena masukkan Orang Asli dalam perbadanan itu.“Ia untuk memberikan hak bersuara Orang Asli terhadap masa depan tasik dan masa depan mereka,” katanya kepada MalaysiaNow.Katanya, kemasukan wakil Orang Asli perlu dilakukan sebelum penubuhan perbadanan itu, di samping penglibatan pihak-pihak lain seperti kerajaan persekutuan, agensi kerajaan negeri, penyelidik, pihak industri, dan kerabat diraja.“Sebelum ini suara mereka langsung tidak didengari, dan mereka juga langsung tiada saluran untuk menyatakan pendirian mereka.“Sesuatu yang mengecewakan melihat Orang Asli menjadi penonton terhadap apa-apa perkembangan yang berlaku di tempat sendiri,” katanya.Katanya, pemulihan merupakan satu subjek yang subjektif yang perlu diberi tekanan dan gesaan.“Usaha pemulihan ini perlu dipantau supaya ia terus berjalan, dan Perbadanan inilah yang boleh memantau dan menjawab kepada rakyat.“Oleh yang demikian, Orang Asli perlu diibatkan dalam perbadanan. Biar mereka menjadi suara yang memberi tekanan secara berterusan,” kata Laili.


Sorry.


Korban kapal karam tentera Thailand meningkat 21 orang

Dua lagi mayat ditemukan dalam tragedi kapal perang Thailand karam ketika ribut di Teluk Thailand pada 18 Disember.
Setakat 11.30 pagi (waktu tempatan) pada Selasa, Tentera Laut Thailand telah menemui 21 mayat kelasi yang hilang.
Jurucakap Tentera Laut Pogkrong Montradpalin berkata operasi mencari lapan lagi kelasi yang hilang masih diteruskan.
“Pagi ini kami menemukan dua mayat lagi. Proses bedah siasat dan pengecaman akan mengambil masa kira-kira tiga atau empat hari,” katanya.
Pada 18 Disember, kapal HTMS Sukhothai yang membawa 105 kelasi mengalami kerosakan enjin sebelum karam di 20 batu nautika dari wilayah Prachuap Khiri Khan kira-kira 11.30 malam (waktu tempatan) pada 18 Disember.
Sementara itu, Tentera Laut Thailand berikrar untuk menjalankan siasatan terperinci dan memberikan penjelasan penuh mengenai tragedi itu tidak lama lagi.


PN berdepan calon gergasi BN di Benut

Selama 19 tahun, Mohd Nor Abdullah mengusahakan kedai tomyam di Parit Betak, Benut.Kawasan itu agak jauh daripada pekan dan dikelilingi pokok kelapa sawit menghijau.Dia menetap di situ bersama isteri dan enam anaknya yang masih bersekolah.Semasa perintah kawalan pergerakan (PKP) dilaksanakan dua tahun lepas, gerainya ditutup dan dia tidak menerima sebarang pendapatan lain.Mohd Nor bagaimanapun bersyukur kerana menerima bantuan kerajaan pusat ketika itu di bawah pimpinan Muhyiddin Yassin sebagai perdana menteri.Setelah semua sektor ekonomi dibenarkan, lelaki berusia 54 tahun itu menarik nafas lega kerana dapat meneruskan tugasnya sebagai ketua keluarga yang mencari rezeki.Kali ini, dia harus menunaikan tanggungjawabnya sebagai pengundi pada 12 Mac.Mohd Nor mencuci kuali di kedai tomyam miliknya di Parit Betak, Benut. Dia yang sudah berniaga sejak 19 tahun lepas mahu melihat perubahan di kawasannya.Katanya, rekod pentadbiran Perikatan Nasional (PN) di peringkat pusat boleh dijadikan penanda aras padanya secara peribadi.Dia harus memilih satu daripada empat calon di Benut.Salah seorangnya Menteri Besar Johor Hasni Mohammad.Bercakap kepada MalaysiaNow, calon PN, Isa Ab Hamid yang berentap di kerusi Dewan Undangan Negeri (DUN) itu berkata, agenda utamanya ialah kebajikan masyarakat nelayan dan Orang Asli suku Kuala di Benut.“Nelayan di sini ada yang tidak mempunyai lesen, ada yang tidak mempunyai permit untuk ambil kerang,” katanya yang mesra dipanggil Cikgu Isa.Pendapatan daripada menangkap kerang, mengikut musim, mampu mencecah RM3,000 ke RM4,000.Tidak seperti nelayan di kawasan lain, isu subsidi tidak terlalu genting jika dibandingkan dengan lesen atau permit.Ia bagi mengelakkan golongan itu ditahan oleh pihak berkuasa ketika mencari rezeki, terutama nelayan muda yang pergi ke laut sepenuh masa.Kerang di Benut merupakan produk laut bermutu tinggi selain udang galah, ekoran bentuk muka bumi hutan bakau dan air berlumpur.Selain Isa, calon Pejuang Iskandar Noor Ibrahim dan calon PKR, Haniff @ Ghazali Hosman akan memberikan saingan kepada Hasni.Hasni memenangi DUN itu pada Pilihan Raya Umum ke-14 (PRU14) dengan majoriti 4,447.“Saya melihat sekarang ini lebih seimbang 50-50 antara PN dan BN. Di Benut ada persaingan kuat. Ini berdasarkan tinjauan dan pemerhatian,” katanya ketika ditanya mengenai peluangnya untuk menang berdepan menteri besar negeri Darul Takzim itu.Sebagai calon daripada keturunan Orang Asli suku Kuala, Isa yang juga senator Bersatu itu berkata, kebajikan masyarakat itu tidak akan dipandang sambil lewa olehnya.“Ramai Orang Asli di sini bekerja sebagai usahawan. Mereka boleh bergerak ke depan tanpa geran atau dana pihak kerajaan.“Namun mereka perlukan sokongan. Jadi saya ingin sediakan kursus Suruhanjaya Syarikat Malaysia. Masyarakat kita (Orang Asli dan Melayu) tidak memiliki sistem pengurusan perniagaan,” katanya.Berbekalkan pengalaman sedekat sebagai guru di Benut, Isa dikenali ramai pihak di sana, termasuk bekas anak-anak muridnya yang bakal balik mengundi.Isa juga pernah berkhidmat dengan Jabatan Pelajaran Negeri Johor dan Pengarah Jabatan Kemajuan Orang Asli Pahang.Kerusi majoriti Melayu itu mempunyai 28,165 pengundi berdaftar.Mengenai Undi 18, Isa berkata jenteranya sedang menarik minat mereka dengan aktiviti seperti “Mobile Legend”, taklimat usahawan dan futsal.“Kita jelaskan juga mengenai kesedaran politik supaya mereka matang dan melihat bahawa mereka ada kuasa untuk menentukan kerajaan. Ini kita didik mereka,” katanya.Strategi kempen antara lain ialah meminta jentera untuk tidak menyerang peribadi calon lawan.Fokus tertumpu kepada menerangkan dasar dan hala tuju PN untuk negeri Johor.Bagi Mohd Nor, dia mahu melihat perubahan di kawasannya dan di negeri Johor.“Kita bukan tak suka BN, cuma nak cari perubahan sedikit. Saya suka cara Muhyiddin dulu.“Hasni pun jarang ke Parit Betak ini. Tapi masyarakat sini tak berapa fikir sangat mengenai perubahan,” katanya.


Bos Mydin tidak percaya kepada membeli-belah dalam talian

Pemilik kepada salah satu rangkaian peruncitan terkenal di negara ini tidak percaya platform e-dagang merupakan jawapan kepada cara perniagaan patut dilakukan ketika Perintah Kawalan Pergerakan dilaksanakan kerana pandemik Covid-19, dengan mengatakan ia tidak menawarkan pilihan alternatif kepada aktiviti ekonomi seperti kedai bata dan mortar.Ameer Ali Mydin, pemilik rangkaian pasar raya besar Mydin, mengatakan bukan saja e-dagang hanya bahagian kecil daripada aktiviti ekonomi, ia juga tidak memberi apa-apa faedah kepada pemain tempatan.“Apa yang berlaku dengan e-dagang tidak sama dengan perniagaan bata dan mortar. Apabila anda pergi membeli-belah, anda boleh jalan-jalan, pergi minum minuman dan menaiki teksi. Keseluruhan rantaian bekalan itu bergerak,” kata Ameer, yang juga naib presiden Persatuan Runcit Malaysia, kepada radio perniagaan BFM hari ini.Katanya e-dagang dalam negara ketika ini hanya menguntungkan “dua syarikat pembekal multinasional asing”.“Saya tidak mahu menamakan siapa mereka, tetapi mereka satu-satunya pihak yang membuat keuntungan daripada semua orang. Mereka mengenakan caj 30% untuk penghantaran minuman dan makanan. Betul-betul buat duit!“Apa kita buat? Sokong dan terus sokong. Kita menyokong orang yang salah, Perniagaan tempatan semakin nazak,” tambahnya.Ameer menggambarkan terlalu banyak terdapat banyak gembar-gembur mengenai e-dagang yang menurunkan kos kepada pelanggan akhir.“Pengguna mungkin tidak sedar, tetapi mereka yang bayar semuanya. Mereka beranggapan jika dapat diskaun itu dan diskaun ini, ia lebih murah tetapi sebenarnya tidak,” katanya, dan menambah promosi dalam talian mengelirukan.“Perniagaan bata dan mortar tetap murah. Dalam jangka panjang, ia lebih baik untuk ekonomi.”Sementara itu, Ameer yang mengetuai Pertubuhan Peruncit Bumiputera, dengan tegas menolak tanggapan bahawa peniaga Bumiputera mampu bertahan dalam situasi perniagaan sekarang.“Hampir mati merupakan perkataan yang salah. Saya rasa mereka semua sudah mati,” katanya.Dia turut mencemuh kisah individu yang hilang kerja ketika pandemik dan membuka perniagaan baru.“Ingat tak kisah seorang juruterbang jual burger, dia merampas perniagaan itu daripada penjual burger lain.”Dalam pada itu, Ameer turut meminta penjelasan lanjut daripada kerajaan mengenai perkara yang boleh dan tidak boleh dilakukan peniagaan ketika PKP.Katanya cara lebih baik adalah dengan kerajaan menyenaraikan perniagaan yang dilarang beroperasi, dan bukan sebaliknya.“Kerajaan harus keluarkan senarai negatif.“Tak mungkin kerajaan boleh keluarkan dan mengatakan apa yang boleh dibuka. Terlalu banyak jenis perniagaan yang ada.“Beritahu sahaja apa yang tidak boleh (buka). Itu lebih mudah. Dan benarkan yang lain buka, tetapi dengan prosedur operasi standard (SOP) yang ketat,” kata Ameer.


Budak koleq dan Pop Yeah Yeah

Pada bulan Oktober 1962, empat anak muda dari Liverpool menerbitkan lagu “Love Me Do” dan “P/S I love You”.
Anak muda yang memanggil diri mereka The Beatles ini mengubah dunia pop dan dunia muzik.
Malah The Beatles mengubah politik dunia.
Di Malaysia pada tahun 1964, seorang anak muda bernama M Osman dari Johor Bahru muncul dengan lagu “Suzana” diiringi oleh kumpulan muzik Les Fentones.
M Osman juga mengubah dunia pop dan dunia muzik Melayu.
Malah M Osman mengubah budaya politik  Melayu.
Sesudah Suzana, muncul A Ramlie dengan The Rhythm Boys, Jeffrydin dengan The Siglap Five, The Clans, The Mods, A Rahman Hassan dengan Orkes Nirwana, S Mariam, A Wahid, Kassim Selamat dengan The Swallows dan S Jibeng.
M Osman mengubah landskap muzik anak muda di Malaysia dan Singapura.
Manakala Muhamad Ismail Abdullah (MIA) pengacara rancangan “Penyanyi Pujaan Minggu Ini” dari Radio Singapura memperkenalkan perkataan “kugiran”, kumpulan gitar rancak.
Aku sendiri terpesona dengan lagu “Oh Fatimah” nyanyian A Ramlie dan The Rhythm Boys, garapan Salmah Basiron pada tahun 1966.
Muzik mengubah hidup muda aku. Pada tahun 1968, aku yang belum melintasi 17 tahun turut sama dalam gelombang muzik Melayu dan muzik Orang Putih dari United Kingdom.
Aku sebenarnya membesar dan mendewasa berlatarbelakangkan Pop Yeah Yeah Melayu dan Brits Pop.
Mustahil pada tahun 1968 ada anak muda di Malaysia yang berumur antara 17 hingga 20 tahun tidak pernah mendengar lagu A Ramlie dan Rhythm Boys atau Jeffrydin dengan The Singlap Five.
Atau tidak pernah mendengar nama The Beatles, John Lennon atau Rolling Stones dan Mick Jagger.
Aku mengikuti konsert Pop Yeah Yeah yang datang membuat persembahan di “fun fair” di tanah lapang di tepi pekan Kuala Klawang di sebelah Panggung Ruby.
Tiket masuk ke fun fair 40 sen pada hari biasa.
Jika ada penyanyi pop jemputan, tiket akan naik harga sampai 80 sen.
Jika penyanyi jemputan yang hebat seperti A Ramlie  atau Jeffrydin tiket di pintu masuk melintas ke 1.50  hingga 2.00 ringgit untuk satu kepala.
Aku sempat mendengar A Ramlie, M Ishak, Jeffrydin, M Osman, Eddie Ahmad dan S Mariam.
Ini antara penyanyi Pop Yeah Yeah yang datang ke Kuala Klawang pada tahun 1967/68.
Pada tahun 1969 aku menjadi budak koleq di Kuala Kangsar. Aku tidak lagi bebas untuk keluar merayau masuk ke fun fair.
Aku kini di terima masuk ke sebuah sekolah yang kaya dengan sejarah dan tradisi.
Di Malay College Kuala Kangsar (MCKK) aku tidak mempunyai radio.
“Rukun Iman” aku pada malam Sabtu tidak lagi mendengar suara Muhamad Ismail Abdullah dari Radio Singapura.
Tidak lagi mendengar suara Tan Swee Leong dalam rancangan “Top of the  Pop” dari Radio Malaya.
Pada awalnya aku merasakan MCKK ini wilayah gersang dan kering tanpa muzik, tanpa budaya, tanpa konsert atau tanpa pesta-pestaan.
Sebenarnya ini anggapan salah.
Di MCKK kamilah menyanyi, kamilah berkonsert, kamilah berkugiran, kami berteater, kami berbangsawan dan kami bersandiwara sesama kami sendiri.
Budak koleq seramai 500 anak muda lelaki yang  memiliki seribu jenis kepandaian dan bakat.
Dari memetik gitar, menyanyi menari dan berlakon.
Aku tidak akan melupakan kemunculan Mustapha Noor sebagai penyanyi pembukaan Talentime tahun 1969.
Aku masih ingat lagi Malam Talentime.
Kugiran dari Tingkatan Lima dengan penyanyi seperti Ahmad Fauzi.
Aku ingat lagi Kugiran Fifth Form memainkan kan lagu “Proud Mary” dari Creedence Clearwater Revival (CCR).
Aku masih ingat Tengku Amash dengan kumpulannya naik ke pentas menyanyi dengan baju putih berambu-rambu di leher ala Sepanyol dengan seluar hitam.
Mustahil aku melupakan lagu “In The Year 2525” oleh Zager and Evans.
Di MCKK lagu ini dinyanyikan oleh Husin Malboro dan Akhbar.
Aku juga tidak dapat melupakan Akhbar dan Husin Malboro.
Mereka berdua ini masuk ke tingkatan enam sama macam aku. Masuk pada tahun 1969.
Mereka berdua ini dari Pulau Pinang.
Husin kurus tinggi dan Akhbar rendah kecil.
Satu tinggi satu rendah dengan lagu In The Year 2525.
Selain dari bentuk badan tinggi kurus dengan pendek kecil ialah kulit mereka.
Aku yang datang dari Jelebu tidak pernah melihat orang Melayu yang berkulit hitam macam Husin dan Akhbar.
Ghani Osman kawan baik aku dari Batu Pahat hitam, tapi tidak sehitam Akhbar dan Husin.
Awalnya aku pelik bagaimana dua budak India masuk MCKK.
Kemudian aku diberi kefahaman konsep Mamak atau India Muslim.
Di Jelebu tahun 1969 tidak ada Mamak.
Di Jelebu yang ada India Hindu atau Keling Malabari yang membuka kedai makan No 8 dalam pekan Kuala Klawang.
Mamak untuk kami di Jelebu dan Negeri Sembilan ialah “bapak saudara”.
Talentime di MCKK ini disusun dan diatur oleh pelajar.
Apa yang “special” tentang Talentime ini ialah kami membuka penonton kepada warga Kuala Kangsar. Tiket masuk 1.60 sen.
Ini untuk dana persatuan, Fifth Form Union.
Fifth Form Union juga pernah menjemput datang A Halim dari Muar.
Aku ingat lagi malam itu A Halim dengan De' Fictions menyampaikan lagu “Kisah dan Tauladan”.
Kumpulan Alleycats dari Pulau Pinang juga pernah membuat pertunjukan dalam Dewan Hargreaves.
Malam konsert yang disusun oleh Sixth Form Union.
Hakikatnya Pop Yeah Yeah diteruskan walaupun kami tidak dibenarkan keluar malam bertandang  ke pesta fun fair. Pop Yeah Yeah datang kepada kami.
Wow! Pada malam Talentime atau konsert yang dibuka untuk orang luar, kerja sukarela yang paling dicari ialah bertugas ialah menjadi penyambut tetamu.
Berdiri di pintu besar dengan jaket dan blazer untuk membawa tamu masuk ke Dewan Hargreaves.
Sebagai penyambut tetamu inilah peluang dapat bertemu dengan “minah cun” dari Kuala.
Untuk Minah Kuala, mereka juga tahu acara tahunan di MCKK.
Mereka datang untuk membolehkan bertemu, berkenalan dan mungkin jatuh cinta dengan budak koleq.
Aku ingat lagi Talentime tahun 1970 yang menjadi tetamu khas ialah Dotty, Puteri Sultan Idris yang ketika itu belajar di Tengku Khursiah College (TKC), Seremban.
Malam itu Dotty datang dengan mini skirt berwarna merah.
Cun bergetah dan mengancam 500 jantan di MCKK.
Dotty puteri kepada Sultan Perak ini menyampaikan hadiah pada malam itu.
Kolej juga ada mengadakan “School Concert” sebelum cuti akhir tahun.
Ini bukan untuk mengutip derma. Ini budak koleq merayakan budak koleq.
Setiap kelas atau dormitory akan membuat persembahan.
Biasanya yang menjadi tarikan ialah “interlude”. Interlude ini amat popular.
Interlude  memerlukan kreativiti yang tajam.
Interlude adalah sketsa pendek yang membawa lawak dan komedi.
School Concert tahun 1969 aku di minta oleh Mister M Nadarajah untuk mengarahkan pelajar tingkatan empat dan tingkatan tiga.
Dua pelajar yang aku latih ialah Azizul Rahman dan Mat Poin atau Malik Maulud.
Mereka menjadi pelakon dalam taridra.
Ini pertama kali aku terlibat dalam konsert MCKK.
Aku ada pengalaman. Dari darjah lima di sekolah rendah aku sudah mula naik  ke pentas.
Ketika dalam tingkatan tiga, empat dan lima di Sekolah Menengah Undang Jelebu (SMUJ) setiap tahun aku berlakon di konsert akhir tahun sekolah.
Pada konsert MCKK tahun 1970 ada satu drama komedi dari tingkatan lima yang tidak akan dapat aku lupakan.
Ini kerja geng Kelly atau Khalid Ahmad, Chonot atau Aziz Hasan dan Tawail Mat Som.
Pada 1968 dunia heboh dengan berita “My Lai Massacre” di Vietnam.
Tentera Amerika membunuh orang kampung di My Lai.
Pada tahun 1970 berita pecah rupa-rupanya di Tanah Melayu juga ada pembunuhan orang kampung di Batang Kali oleh tentera kolonial Inggeris. Ini terjadi pada Disember 1948.
Pelajar tingkatan lima MCKK mementaskan drama pembunuhan di Batang Kali dalam bentuk komedi.
Sixth Form Union juga mahu mengumpul dana.
Persatuan mahu mengadakan “Malam Sandiwara”.
Tiket satu ringgit untuk pelajar dan juga warga Kuala Kangsar yang dijemput datang.
Aku menulis skrip dan mengarah. Satu teater purbawara.
Satu drama cinta pada satu zaman di alam kerajaan Kesultanan Melaka. Temanya amat klise.
Jantan jahat ingin merampas  kekasih orang. Perebutan kekasih tema purbawara Melayu yang selalu kita tonton.
Babak akhirnya pastilah pertarungan untuk menentukan siapa yang akan dapat gadis rebutan ini.
Purbawara ini menggunakan bahasa bangsawan. Aku tidak terlatih dalam penulisan skrip tetapi aku belajar perang dengan berperang. Untuk persatuan aku akan lakukan.
Aku ingat lagi wiranya Hatta Shahrom.
Jantan jahat Wan Muhamad Wan Embong.
Gadis rebutan Yan. Ketika-tiga pelakon utama adalah pelajar dari aliran sains.
Jalil dan Ghani menjadi pak pacak.
Penjaga prop dan pereka set ialah Wan Magataruddin aliran sains dari Dorm 20.
Kami berlatih. Pelakon menghafal skrip. Aku mengarah. Wahid mengajar silat.
Kami semua lelaki. Untuk watak gadis kami  menyewa rambut dari salun di Kuala Kangsar.
Untuk “make-up” kami ada dua orang kawan gadis Kuala Kangsar yang sedia membantu.
Latih punya latih. Silat punya silat semua menunggu hari pementasan.
Wan Magata membeli atap rumbia dari Sayung untuk rekaan set.
Tiba-tiba lima hari sebelum pementasan Yan menarik diri. Yan enggan jadi gadis rebutan.
Yan tidak mahu berlakon. Aku cuba memujuk. Gagal.
“The show must go on”.
Tidak ada jalan lain. Tiket sudah dijual. Publisiti sudah terpapar. Untuk mencari pelakon baru dan melatih dialog dalam lima hari adalah mustahil.
Jawabnya: Hishamuddin Rais menjadi gadis rebutan.
Ini kerana hanya aku, penulis skrip dan pengarah yang hafal skrip.
Maka aku mengambil alih dari Yan.
Malam itu di MCKK untuk pertama kalinya aku berlakon menjadi anak gadis.
Aku memakai rambut palsu. Bergincu, berkebaya labuh dan berselendang kuning. Pakaian yang kami pinjam dari kawan Orang Kuala.
Aku ingat lagi di babak akhir ketika pertarungan terjadi.
Sita mahu dirampas oleh Rawana.
Pertarungan silat berlaku antara Rawana dengan Rama.
Keris Rawana sedia terhunus menuju Rama tetapi Sita datang menghalang lalu tertikam.
“Aaahhh.” Aku melaung kuat ketika keris menusuk ke dada aku.
Aku melaung sakit sebelum jatuh ke bumi. Aku melaung dengan suara jantan.
Aku lupa suara Sita yang lembut.
Satu Dewan Hargreaves terbarai ketawa.
Purbawara tragedi yang aku tulis berakhir dengan komedi.


Mahkamah Persekutuan mulakan perbicaraan rayuan akhir kes SRC Najib

Mahkamah Persekutuan hari ini memulakan pendengaran rayuan akhir bekas perdana menteri Najib Razak untuk membatalkan sabitan dan hukuman atas kesalahan menyelewengkan RM42 juta dana SRC International Sdn Bhd.
Ketua Hakim Negara Tengku Maimun Tuan Mat mempengerusikan panel lima hakim pada hari pertama rayuan Najib yang bermula pada 9.56 pagi.
Hakim-hakim lain ialah Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd.
Pendakwa raya V Sithambaram mewakili responden manakala peguam Hisyam Teh Poh Teik, Liew Teck Huat dan M Rueben mewakili Najib sebagai perayu.
Najib, 69, ditemani dua anak lelaki dan perempuannya iaitu Norashman, Mohd Nizar dan Nooryana Najwa.


PKR, DAP kali kedua kalah teruk PRN dalam masa sebulan

Gabungan Pakatan Harapan (PH) menanggung satu lagi kekalahan pilihan raya negeri (PRN) hari ini di Sarawak, selepas baru sahaja kalah besar di Melaka bulan lalu.PKR yang dipengerusikan Anwar Ibrahim, langsung tidak memenangi sebarang kerusi di 28 kerusi yang ditandinginya pada PRN Sarawak.Lapan calon Amanah juga gagal memenangi sebarang kerusi ditandingi mereka.Sementara itu, DAP pula hanya dapat mengekalkan kerusi Pending dan Padungan namun kalah di 22 baki kerusi yang ditandinginya termasuk Kota Sentosa, Pujut, Pelawan, Bukit Assek dan Tanjung Batu di mana mereka memenanginya pada PRN 2016 lalu.Ketua DAP Sarawak Chong Chieng Jen memenangi Padungan dengan 4,686 undi mengalahkan calon GPS Wee Hong Seng dengan majoriti 1,198 undi.Dalam pada itu, Violet Wong memenangi kerusi Pending bagi penggal ke-4, mendapat 5,188 undi sekali gus mengalahkan lawannya dari SUPP Milton Foo Tiang Wee.Parti Sarawak Bersatu memenangi empat kerusi: Ba’kelalan, Batu Lintang, Engkelili dan Bawang Assan.Ba’kelalan dan Batu Lintang kekal disandang bekas ahli PKR Baru Bian dan See Chee How.Baru menang dengan majoriti 2,687 undi sementara See menang dengan majoriti 4,420.